title: Monnikalat

text: Monnikalat ("Siluriformes") on kalalahko, jonka lajit elävät kaikentyyppisissä makeissa vesissä ja kaikilla mantereilla lukuun ottamatta Antarktista. Muutamat lajit elävät myös meressä. Monnikaloihin kuuluu eräitä maailman pienimpiä selkärankaisia, kuten candirú, ainoa selkärankainen jonka väitetään voivan tunkeutua ihmiseen loisena, mutta myös eräitä maailman kookkaimpia makean veden kaloja, kuten Suomessakin aiemmin esiintynyt monni. Monia lajeja käytetään akvaariokaloina. Monnikaloille ovat tyypilliset kissaa muistuttavat viikset, mutta ne eivät esiinny kaikilla lajeilla. Kalan kuuluminen monnikaloihin määritellään lopulta sen kallon ja evien piirteiden perusteella.


title: Monnikalat

text: Monnikalat on jaettu noin 36 heimoon, joissa on yli 3000 lajia, ja lajeja kuvataan jatkuvasti lisää. Näin monnikalat ovat toiseksi tai kolmanneksi monilajisin nykyisistä selkärankaislahkoista. Noin yksi 20:stä tunnetusta selkärankaislajista on itse asiassa monnikala.


title: Portugalin perustuslaki

text: Portugalin perustuslaki laadittiin ensimmäisen kerran vuonna 1822. Sitä on uudistettu monesti ja nykyinen versio tuli voimaan Kolmannen Tasavallan aikana 1976. Tähänkin versioon on tehty muutoksia, viimeisin niistä 2004.


title: Amazing Race (1. tuotantokausi)

text: Amazing Race on tosi-TV-ohjelma, jossa kilpailijat matkustavat ympäri maailmaa haastavien tehtävien johdattelemina. Sarjan ensimmäinen tuotantokausi esitettiin Yhdysvalloissa vuonna 2001. Ohjelma alkoi 5. syyskuuta ja päättyi 12. joulukuuta. Ensimmäinen tuotantokausi ei pärjännyt Yhdysvalloissa syyskuun 11.päivän tapahtumien takia ja ohjelman jatkuminen seuraaville tuotantokausille oli epävarmaa.


title: Amazing Race (1. tuotantokausi)

text: Suomessa ensimmäinen tuotantokausi näytettiin MTV3:lla keväällä 2003.


title: Amazing Race (1. tuotantokausi)

text: Kilpailun voittivat ystävykset Rob ja Brennan.


title: Amazing Race (1. tuotantokausi)

text: Ensimmäisestä tuotantokaudesta on ilmestynyt DVD-julkaisu vuonna 2005.


title: Segelföreningen i Björneborg

text: Segelföreningen i Björneborg, lyhenteeltään BSF, on Porissa vuonna 1856 perustettu purjehdusseura. Edelleen hyvin aktiivisesti toimiva, yli 500 jäseninen seura on Suomen urheiluseuroista vanhin. Sen kotisatama sijaitsee Porin Mäntyluodossa, Kallon alueella. Kotisatama koostuu muun muassa venesatamasta, ravintolapaviljongista, rantamakasiineista ja majakkasaunasta.


title: Segelföreningen i Björneborg

text: Seuran perimmäisenä tavoitteena on edistää purjehdus- sekä veneilyharrastamista sekä niiden vaatimia taitoja, ja jäsentensä venetuntemusta. 520 jäsenen lisäksi BSF:ään kuuluu vuoden 2017 alkupuoliskon tietojen mukaan 33 purjevenettä, 23 moottorivenettä ja 28 kevytvenettä.


title: Segelföreningen i Björneborg

text: BSF perustettiin aikoinaan Gustaf Sohlströmin aloitteesta, sillä hän sai seuran perustamiseen kipinän nähtyään Englannin vierailunsa aikana Brightonin purjehduskilpailut. Seuran perustamisesta päätettiin lopullisesti kahdeksan miehen kesken 26. tammikuuta 1856 Hotelli Otavan tiloissa, Porin keskustassa.


title: Segelföreningen i Björneborg

text: Seuran syntyhistorian ensimetrit sijoittuvat venäläiseen hallintoaikaan, jolloin vallanpitäjät olivat huolissaan suomalaisten itsenäistymispyrkimyksistä. Erityisesti urheilu ja seuratoiminta oli suurennuslasin alla, koska venäläiset epäilivät että urheiluseuratoiminta lietsoo kansallistunteita.


title: Segelföreningen i Björneborg

text: Alun perin seuran jäsenmaksu oli yksi hopearupla. Nykyisin maksu on 90 euron suuruinen.


title: Sarajevon laukaukset

text: Sarajevon laukaukset oli kesäkuussa 1914 tehty poliittinen salamurha, josta käynnistynyt tapahtumaketju johti kuukautta myöhemmin ensimmäisen maailmansodan syttymiseen.


title: Sarajevon laukaukset

text: Serbialaisten tukema separatisti Gavrilo Princip ampui Itävallan miehittämässä, slaavien asuttamassa Bosniassa Itävallan kruununprinssin Frans Ferdinandin 28. kesäkuuta 1914. Sarajevon laukaukset käynnistivät Itävallan ja Serbian välille niin sanotun heinäkuun kriisin, koska Princip kuului Nuori Bosnia -nimiseen serbien tukemaan salaseuraan.


title: Sarajevon laukaukset

text: Serbian salainen palvelu oli vuonna 1911 perustanut ”Musta käsi” -terroristijärjestön (serbiaksi Црна рука, kroatiaksi "Crna ruka"). Järjestön virallinen nimi oli ”Yhdistyminen tai kuolema”. Vuoteen 1914 mennessä seuraan oli liittynyt satoja jäseniä, kenties jopa 2 500, joukossa monia serbialaisia upseereita. Järjestö (Serbian salainen palvelu) koulutti sissejä ja järjesti poliittisia murhia. Se organisoitui pieniksi soluiksi, joissa jokainen tunsi vain lähimmät miehensä. Seuraa johti kymmenen jäsenen komitea, jonka puheenjohtaja oli eversti Dragutin Dimitrijević.


title: Sarajevon laukaukset

text: ”Nuori Bosnia” (serbiaksi Млада Босна, kroaatiksi "Mlada Bosna") oli bosnialainen radikaali järjestö, jonka tavoitteena oli vapauttaa Bosnia Itävalta-Unkarin vallasta. Gavrilo Princip liittyi siihen vuonna 1908, kun Bosnia liitettiin Itävalta-Unkariin. Hän pyrki Serbian armeijaan, mutta ei päässyt. Sen sijaan hänet värvättiin Mustaan käteen vuonna 1912.


title: Sarajevon laukaukset

text: Nuori Bosnia -järjestöön kuuluva bosnialainen opiskelija Gavrilo Princip ampui arkkiherttua Frans Ferdinandin ja tämän vaimon Sophien 28. kesäkuuta 1914 Sarajevossa.


title: Sarajevon laukaukset

text: Kun ”Musta käsi” -järjestö sai tietää kruununprinssin vierailevan Sarajevossa, se alkoi suunnitella salamurhaa. Kolme nuorta bosnialaista koulutettiin ja varustettiin suorittamaan murha. Heillä oli tuberkuloosi, johon he tiesivät kuolevansa joka tapauksessa. Jokainen sai revolverin, kaksi pommia ja syanidikapselin, jolla heidän piti tehdä itsemurha iskun jälkeen. Serbian pääministeri Nikola Pašić sai kuulla suunnitelmasta ja määräsi miehet pidätettäviksi heidän yrittäessään mennä rajan yli Serbiasta Bosniaan, mutta hänen määräystään ei noudatettu, ja salaliittolaiset pääsivät helposti livahtamaan Sarajevoon.


title: Sarajevon laukaukset

text: Yksi kolmesta, Nedeljko Čabrinović, yritti heittää pommin arkkiherttuan avoautoon, mutta se kimposi autosta ja tuhosi toisen auton, jonka matkustajat haavoittuivat vakavasti. Čabrinović pidätettiin. Jäljelle jäänyt autosaattue jatkoi ajoa eteenpäin kaupungintalolle viralliseen vastaanottotilaisuuteen, jossa vihainen Ferdinand keskeyttäen vastaanottotilaisuuden puheen totesi: ”Me tulemme tänne ja ihmiset heittelevät pommeja päällemme.”


title: Sarajevon laukaukset

text: Frans Ferdinand päätti vierailla pommin uhrien luona sairaalassa. Gavrilo Princip näki kahviossa ollessaan hämmästyksekseen arkkiherttuan ja tämän puolison autossa. Kuljettaja oli ajanut harhaan, ja alkoi hitaasti peruuttaa korjatakseen kääntymisensä väärälle kadulle.


title: Sarajevon laukaukset

text: Princip ampui molempia FN Browning M1910 -pistoolillaan kymmenen askeleen päästä. Ensimmäinen luoti osui Sophieta vatsaan, toinen Ferdinandia niskaan.


title: Sarajevon laukaukset

text: Ferdinandin viimeiset sanat puolisolleen olivat ”Sophie kulta, älä kuole! Elä lastemme vuoksi!”. Princip yritti ensin tappaa itsensä syanidilla, sitten aseella, jonka lähellä seisoneet ihmiset repivät hänen käsistään ennen laukausta.


title: Sarajevon laukaukset

text: Itävalta-Unkari vaati Principin ja muiden hankkeeseen osallistuneiden luovuttamista. Serbia kieltäytyi, ja Itävalta julisti sille sodan. Serbiaa tukenut Venäjä aloitti täyden liikekannallepanon, jonka seurauksena Saksa julisti sodan Venäjälle. Kahden rintaman sotaa pelännyt Saksa hyökkäsi Belgian kautta Ranskaan, jolloin Belgiaa tukenut Iso-Britannia vuorostaan julisti sodan Saksalle. Maailmansota oli puhjennut.


title: Sarajevon laukaukset

text: Princip tuomittiin 20 vuodeksi vankilaan. Hän kuoli tuberkuloosiin vuonna 1918. Mustan käden johtaja Dragutin Dimitrijevic teloitettiin yhdessä kolmen toverinsa kanssa vuonna 1917.


title: KotiMikro

text: KotiMikro (vuoteen 2004 "Kompuutteri kaikille") on Bonnier Publicationsin Suomessa, Ruotsissa, Norjassa ja Tanskassa julkaisema tietokonelehti. Se ilmestyy kolmen viikon välein, 18 kertaa vuodessa, ja se on ilmestynyt vuodesta 1997 lähtien. Jokaisen numeron mukana tulee CD-rom, joka sisältää pääosin tietokoneohjelmia ja jonkin verran pelejä, yleensä demoversioita, mutta aina myös kokonaan ilmaisia ohjelmia. CD:llä tulee joskus kaupallisten ohjelmien täysversioita, joita ohjelmistovalmistajat ovat lehdelle lahjoittaneet.


title: KotiMikro

text: Lehden irtonumerohinta on 8,45e, joka sisältää sekä lehden että CD-romin.


title: Helle

text: Helle vallitsee Suomessa silloin, kun päivän aikana mitattu ylin lämpötila on vähintään 25 celsiusastetta.


title: Helle

text: Helleraja vaihtelee maittain: kun Suomessa ja muissa Pohjoismaissa määritelmän mukainen raja on 25 °C, luokitellaan esimerkiksi Espanjassa helteeksi vasta 30 °C:n ja Yhdysvalloissa 32 °C:n ylittävät päivälämpötilat.


title: Helle

text: Hellepäivien lukumäärä Suomessa vaihtelee paikkakunnittain ja vuosittain. Viikon yhtäjaksoinen helle ainakin yhdellä Suomen paikkakunnista yhden kesän aikana on yleistä mutta ei suinkaan jokakesäistä. Kahden viikon hellejaksoja esiintyy vain keskimäärin noin kerran 5–10 vuodessa. Kolme viikkoa tai kauemmin jatkuva yhtämittainen helle on erittäin harvinaista ja poikkeuslaatuinen sääilmiö. Kuitenkin eri puolilla Suomea mitattuna kolmen viikon helleputkia voidaan kuitenkin mitata lähestulkoon minä tahansa kesänä.


title: Helle

text: Etelä-Suomen läänissä on helteisiä päiviä yleensä 10–20 kesässä, keskimäärin 15, esimerkiksi Vantaalla. Kaakkois-Suomessa hellepäiviä on keskimäärin 17–18 kesässä. Ilmatieteenlaitoksen pitkäaikaisissa tilastoissa Utissa on keskimäärin 18 ja Lappeenrannassa 17 hellepäivää, itäsuomalaisilla paikkakunnilla saadaan keskimäärin 14 hellepäivää kesässä, ja Itä-Suomessa mitataan yleensä kesän korkeimmat lämpötilat kesäisin. Oulun läänissä hellepäiviä kertyy kesän aikana yleensä noin 10, esimerkiksi Oulussa on keskimäärin vain 9 hellepäivää kesässä, vuosittain kuitenkin yleensä noin puolet Etelä-Suomen määrästä. Lapissa, esimerkiksi Rovaniemellä, on tavattu keskimäärin 7 hellepäivää kesän aikana eli viikon verran. Pohjois-Lapissa hellepäiviä kertyy kesässä yleensä vain 2–3.


title: Helle

text: Viime vuosina Suomen ja Skandinavian kesät ovat olleet yhtäjaksoisesti aikaisempia runsashelteisiä, vaikka on tutkittu, ettei ilmastonmuutos vaikuta kesien säihin aivan yhtä paljon kuin talviin.


title: Helle

text: Helteet ajoittuvat toukokuun puolen välin ja syyskuun puolen välin väliselle neljä kuukautta kestävälle ajanjaksolle. Helteisen sään mahdollisuus on todennäköisintä kuitenkin yleisimmin juhannuksesta elokuun puoliväliin kestävällä ajanjaksolla.


title: Helle

text: Harvemmin joudutaan Suomessa odottamaan helteitä heinäkuulle saakka. Vuonna 2015 helleraja rikkoutui ensimmäisenä Varkaudessa 29. kesäkuuta 2015. Tätä aiemmin näin pitkään on helteitä saatu odottaa vuonna 1987, jolloin ensimmäinen hellepäivä Suomessa oli 6. heinäkuuta.


title: Helle

text: Oulun pohjoispuolella hellepäivät ajoittuvat yleensä kesä-elokuuhun. Etelä-Suomessa niitä saadaan toisinaan touko- ja syyskuissakin. Kuitenkin yli 30 asteen lämpötiloihin on mahdollista päästä suomalaistyypillisesti lähinnä heinäkuun alkupuolella etelässä ja vähän myöhemmin pohjoisempana. Yli 33 asteen lämpötiloja mitataan Suomessa vain kerran 15–20 vuodessa, mutta 31 asteen lämpötiloja sen sijaan mitataan noin joka toinen vuosi, ja 30 asteeseen päästään yleensä lähes joka vuosi jossakin päin Suomea.


title: Helle

text: Helteiden lukumäärä riippuu vuodesta. Jos kesän vallitsevina ilmavirtauksina ovat kaakon ja idän puoleiset tuulet, hellepäiviä voi kertyä moninkertainen määrä kymmenien vuosien keskiarvoon verrattuna. Tällöin kyse on siitä, että helteet saapuvat Suomeen idästä, Venäjän mannerilmaston suunnalta. Tämä vaikutus tuntuu myös Lapin itäosissa, jonne Siperian suunnan kuumat ilmamassat saapuvat Kuolan niemimaan ylitse ilman, että Vienanmeri pääsee niitä kovin paljon viilentämään. Tämä voidaan havaita alla olevista taulukoista.


title: Helle

text: Sen sijaan lounaisvirtausten hallitessa kesän säätä hellepäiviä tulee yleensä satunnaisen keskimääräisesti tai jopa alle keskiarvon. Helteet tuovat myös lyhytkestoiset sadekuurot, joita etenkin iltapäivisin saadaan suuressa osassa maata


title: Helle

text:
Kesästä 2011 alkaen Ilmatieteen laitos on alkanut varoittaa riskiryhmiä (pikkulapset, vanhukset ja pitkäaikaissairaat) erillisellä kolmiportaisella hellevaroituksella:
Yötä, jolloin lämpötila ei laske alle 20 asteen, kutsutaan "trooppiseksi yöksi". Niitä esiintyy tyypillisesti heinäkuun puolenvälin ja elokuun puolenvälin välisenä aikana.


title: Helle

text: Pitkäaikainen kuumassa oleskelu voi aiheuttaa ihmiselle lämpöhalvauksen, jonka oireita ovat muun muassa väsymys, päänsärky ja äkilliset tajuttomuuskohtaukset.


title: Helle

text:
Yhden kesän aikainen helle-ennätys Suomessa on Kouvolan Utin lentoaseman mittauspisteellä vuonna 2010 mitattu 48 päivää.
Vuonna 2011 eniten hellepäiviä oli Lahdessa 36 kpl, vuonna 2012 – normaalia viileämpänä kesänä – Utissa jäätiin yhdeksään, ja vuonna 2013 eniten hellepäiviä, 25 kpl, kertyi kahdelle paikkakunnalle: Kouvolan Utille ja Anjalalle sekä Salon Kärkälle.


title: Helle

text: Hyvin kuumien, yli 30° C:n hellejaksojen Suomen ennätykset voi nähdä alla olevasta taulukosta:


title: Helle

text: Alla olevasta taulukosta selviää hellepäivien lukumääriä 2010-luvulla:


title: Helle

text: Pisimmät yhtäjaksoiset helleputket Suomessa:


title: Magnum Opus (albumi)

text: Magnum Opus on Yngwie Malmsteenin albumi, joka julkaistiin vuonna 1995.Japanin painoksen/erikoispainoksen/vuoden 2003 remasteroidun painoksen bonuskappale


title: Joensuun yliopiston ylioppilaskunta

text: Joensuun yliopiston ylioppilaskunta (JoYY) perustettiin 1. lokakuuta 1969 ja sen toiminta loppui Itä-Suomen yliopiston perustamisen yhteydessä vuoden 2010 alussa. Sen jäseniä olivat automaattisesti kaikki Joensuun yliopistossa perustutkintoa suorittavat opiskelijat, sekä vapaaehtoisesti jatko-opiskelijat ja ulkomaalaiset vaihto-opiskelijat. JoYY julkaisi yhdessä Kuopion yliopiston ylioppilaskunnan kanssa Itä-Suomen ylioppilaslehteä Uljasta, jonka päätoimittaja oli Veera Järvenpää (2009–2010).


title: Joensuun yliopiston ylioppilaskunta

text: Ylioppilaskunnan ylintä toimivaltaa käytti edustajisto, joka valittiin kahden vuoden välein. Edustajistoon kuului 31 jäsentä. Toimeenpanovaltaa käytti hallitus. Ylioppilaskunnassa työskenteli kahdeksan henkilöä. Ylioppilaskunnan pääsihteeri oli Pekka Koivaara (2009–2010). Ylioppilaskunnan puheenjohtajana toimi Sanna Hämäläinen (2008-2010) ja hallituksen puheenjohtajana Perttu Koistinen (8.4.2009-2010).


title: Joensuun yliopiston ylioppilaskunta

text: JoYY:n tavoitteena oli edistää jäsentensä hyvinvointia yliopistolain velvoittamalla tavalla. JoYY oli Suomen ylioppilaskuntien liiton (SYL:n) jäsen. Entisen JoYY:n toimipaikka sijaitsee Suvantokadulla, josta tilat hankittiin 2008. Aikaisemmin JoYY:n toimitilat olivat Pielisjoen linnassa (1972–1984) ja Opiskelija-asuntoyhtiö Joensuun Ellin omistamassa Joensuun ylioppilastalossa Niskakadulla (1985–2008).


title: Joensuun yliopiston ylioppilaskunta

text: Joensuun yliopiston ylioppilaskunta lakkautettiin Kuopion yliopiston ylioppilaskunnan (KYY) ja emoyliopistojensa tavoin vuoden 2010 alussa, kun uusi Itä-Suomen yliopisto ja Itä-Suomen yliopiston ylioppilaskunta (ISYY) aloittivat virallisesti.


title: Joensuun yliopiston ylioppilaskunta

text: Savonlinnan ylioppilaskunta oli Joensuun yliopiston ylioppilaskunnan Savonlinnan alaosasto; se on rekisteröity yhdistys.


title: Joensuun yliopiston ylioppilaskunta

text: Ylioppilastalo valmistui vuonna 1985 Niskakadun ja Koulukadun kulmaan. Kyse on Joensuun Ellin talosta, josta JoYY varasi 300 neliömetriä toimistoiksi ja kirjakahvila Lyyralle ja studioteatteri Montulle. JoYY:sta tuli Ellin vuokralainen 1992. Vuonna 1996 talo remontoitiin. Kerubin kuppila avautui Lyyran paikalle 2003. Ylioppilaskunta muutti talosta 2008 ostettuaan omat tilat Suvantokadulta. Ylioppilastalon seinässä on Teppo Laurinollin reliefiteos.


title: Metro International

text: Metro International on ruotsalainen mediatalo, jonka pääkonttori sijaitsee Luxemburgissa. Metro julkaisee ilmaisjakelulehtiä arkipäivisin ympäri maailman. Metro perustettiin Tukholmassa vuonna 1995. Pääkonttori siirrettiin Lontooseen vuonna 1998 ja sittemmin Luxemburgiin.


title: Metro International

text: Metroa on julkaistu pääkaupunkiseudulla vuodesta 1999 alkaen. Lehden Helsingin-painos siirtyi Sanoman omistukseen 1. syyskuuta 2006. Samaan konserniin kuului jo ennestään Uutislehti 100. Uutislehti 100 ja Metro jatkoivat aluksi ilmestymistään rinnakkain profiloituen hieman eri kohderyhmiin ja jakelualueisiin. Myöhemmin Uutislehti 100 lakkautettiin ja muutamia sen osastoja, kuten suosittu tekstiviestipalsta, siirrettiin Metroon. Lehden nimeksi muutettiin "HS Metro" vuonna 2016.


title: Metro International

text: Metro-konseptin loi ruotsalainen mediayhtiö Modern Times Group. Ensimmäinen Metro-lehti näki päivänvalon Tukholmassa helmikuussa 1995. Metro irrottautui Modern Times Groupista omaksi yhtiökseen Metro International S.A:ksi elokuussa 2000 ja se on listattu Tukholman pörssiin. Metro laajenee voimakkaasti uusille markkinoille ja on maailman suurin ja nopeimmin kasvava kansainvälinen kaupunkilehti. Tällä hetkellä Metro ilmestyy 21 maassa ja yli 100 suurkaupungissa. Lukijoita on päivittäin yli 21 miljoonaa.


title: 24 (5. tuotantokausi)

text: 24:n viides tuotantokausi käynnistyi Yhdysvalloissa 16. tammikuuta 2006 ja päättyi 22. toukokuuta 2006. Viides tuotantokausi käynnistyi Suomessa 7. tammikuuta 2007 ja päättyi 12. kesäkuuta 2007.


title: 24 (5. tuotantokausi)

text: Viidennellä tuotantokaudella oli Yhdysvalloissa korkeammat katsojaluvut kuin aikaisemilla "24":n tuotantokausilla. Yhdysvalloissa kausi sai myös suurimmaksi osaksi positiivisia arvosteluja, ja se voitti mm. parhaan draamasarjan ja parhaan miespääosan Golden Globe- ja Emmy-palkinnot.


title: 24 (5. tuotantokausi)

text: Viidennen tuotantokauden tapahtumat sijoittuvat 18 kuukautta neljännen tuotantokauden tapahtumien jälkeen, jolloin Jack Bauer joutui lavastamaan kuolemansa, koska salainen palvelu oli saanut määräyksen tappaa Jack estäkseen Kiinan kansantasavallan agentteja kidnappaamasta häntä. Viidennen kauden alussa Bauer työskentelee Mojaven autiomaassa, Los Angelesin kaupungin läheisyydessä, öljynporaajana ja viettää rauhallista elämää yksinhuoltajaäiti Diana Huxleyn ja hänen teini-ikäisen Derek-poikansa alivuokralaisena. Koska kaikki paitsi Jackin läheisimmät ystävät — Tony Almeida, Michelle Dessler, David Palmer ja Chloe O'Brian — uskovat hänen kuolleen, Jack on hankkinut itselleen väärän henkilöllisyyden ja esiintyy nimellä "Frank Flynn".


title: 24 (5. tuotantokausi)

text: Viidennen kauden "esiosa" julkaistiin "24":n neljännen tuotantokauden DVD-julkaisussa. Kymmenen minuutin pituisessa jaksossa Jack saapuu Chicagoon, jossa hän kohtaa Chloe O'Brianin. Tapaamisen aikana Chloe kertoo, että kolme vuorokautta ennen tapaamista tuntematon hakkeri murtautui Chloen tietokoneelle ja sai selville, että Jack on todellisuudessa yhä elossa. Kun salaperäiset miehet ilmestyvät paikalle, Chloe ja Jack joutuvat pakenemaan. Vaikka Jack onnistuukin karistamaan häntä jahtaavan henkilöauton, tuntematon moottoripyörän selässä istuva mies huomaamattomasti tarkkailee häntä.


title: 24 (5. tuotantokausi)

text: Aikaisempien tuotantokausien tavoin viidennen kauden tapahtumat voidaan jakaa erillisiin osiin:


title: Jaana Saarinen

text: Jaana Esikko Saarinen (s. 22. kesäkuuta 1955 Helsinki) on suomalainen näyttelijä.


title: Jaana Saarinen

text: Saarinen valmistui ylioppilaaksi vuonna 1974 ja opiskeli Helsingin yliopistossa yleistä kirjallisuustiedettä ja estetiikkaa vuosina 1975–1979. Varsinaista näyttelijäntutkintoa hänellä ei ole.


title: Jaana Saarinen

text: Freelance-näyttelijänä työskentelemisen lisäksi Saarinen kouluttaa yritysten asiakaspalvelijoita improvisaatioharjoitusten avulla. Hän oli Kotkan kaupunginvaltuutettu (vihr.) vuosina 1992–1996.


title: Jaana Saarinen

text: Jaana Saarisella on kaksi lasta, vuonna 1987 syntynyt tytär ja vuonna 1989 syntynyt poika Sampsa Tuomala.


title: Jaana Saarinen

text: Jaana Saarinen esiintyi televisiossa jo 60-luvun alussa Matti Raninin Niksulan TV-ohjelmassa, pikkusisarensa Saana Elinan kanssa, ja myös 1960 valmistuneessa elokuvassa "Molskis, sanoi Eemeli, molskis!". Hän osallistui 1960- ja 1970-luvuilla Disneyn animaatioelokuvien suomenkielisiin jälkiäänityksiin. Hän näytteli nimiroolin Oiva Paloheimon tekstiin perustuvassa, vuonna 1969 valmistuneessa televisionäytelmässä "Tirlittan".


title: Jaana Saarinen

text:
Vuosina 1976–2005 Saarinen oli kiinnitettynä eri teattereihin: Kokkolan kaupunginteatteriiin 1976–1977, Mikkelin teatteriin 1978–1979, Lappeenrannan kaupunginteatteriin 1979–1980 ja
Kotkan kaupunginteatteriin 1980–2005.


title: Jaana Saarinen

text: Saarinen sai parhaan naisnäyttelijän Venla-patsaan vuonna 2007 roolistaan Yle TV1:n Kotikatsomossa esitetyssä kolmiosaisessa televisiosarjassa "Hopeanuolet". Saarinen esiintyi "Salatut elämät" -televisiosarjassa Maarit Salinin roolissa vuosina 1999, 2000–2004, 2007–2008 ja 2015. "Salatuissa eläimissä" esiintyi myös Jaana Saarisen poika Sampsa Tuomala.


title: Jaana Saarinen

text: Vuoden 2008 jälkeen Saarinen on esiintynyt muun muassa "Tunteen Palo" -näytelmässä sekä Aleksanterin teatterissa ja kiertuenäytelmänä esitetyssä "Kello viiden tee" -näytelmässä Katharine Hepburnin osassa.


title: Jaana Saarinen

text: Saarinen on näytellyt lukuisissa kesäteattereissa. Kesällä 2008 hän esiintyi Kirjurinluodon kesäteatterissa Porissa, näytelmässä 'Huomenta rakkaani!'. Hän oli myös Lappeenrannan kesäteatterin "Votkaturistit"-näytelmässä pääosassa.


title: Jaana Saarinen

text: Vuonna 2009 Saarinen oli mukana PMMP:n Lautturi-kappaleen musiikkivideolla.


title: Toyota Fortuner

text: Toyota Fortuner on Toyotan valmistama viisiovinen nelivetoinen maastoauto, jota myydään monilla Aasian, Afrikan ja Latinalaisen Amerikan markkinoilla. Autoa saa myös takavetoisena.


title: Toyota Fortuner

text: Fortuneria valmistetaan Aasiassa ja Etelä-Amerikassa, se on rakennettu Toyota Hiluxin alustalle. Fortunerissa on kolme penkkiriviä ja kokoaikainen neliveto. Fortuner on osa Toyotan IMV -projektia, johon kuuluvat myös Toyota Hilux ja Toyota Innova.


title: Toyota Fortuner

text: IMV projektin dieselmoottorit valmistetaan Thaimaassa, bensamoottorit Indonesiassa, vaihteistot Filippiineillä ja Intiassa. Autot kasataan nykyään Thaimaassa, Venäjällä, Pakistanissa ja Indonesiassa.


title: Toyota Fortuner

text: Varustelutasoja Fortunerilla on kolme: G, G Luxury ja V.


title: Toyota Fortuner

text: Moottorivaihtoehdot:


title: Devil stick

text:
Devil stick on sirkusväline, joka koostuu kolmesta kepistä. Keskimmäinen keppi on 50–70 senttimetriä pitkä ja tiimalasin muotoinen, eli se on keskeltä ohut ja levenee molempiin päihin. Se on yleensä päällystetty eristysnauhalla jonka värityksen muutokset kertovat keskikohdan ja kaksi muuta tasapainopistettä. Kaksi lyhyempää keppiä ovat silikonipäällysteisiä, joten niissä on hyvä kitka eristysnauhaa vasten. Ideana on heitellä keskimmäistä keppiä kahdella lyhyemmällä.
Devil stick on vaikea laji aloittaa. Siksi siitä onkin kehitelty helpompi versio, flower stick.


title: Devil stick

text: Flower stick on muuten samanlainen kuin devil stick, mutta siinä on hapsut keskimmäisen kepin päässä, joiden tarkoitus on hidastaa sen nopeutta, jolloin temppujen tekeminen helpottuu. Painot muistuttavat kukkaa, tästä tulee kukkaan viittaava nimi. Flowerstickin pinta on kumia joka pysyy hyvin kiinni ohjauskepeissä.


title: Balkanin ruutitynnyri

text: Balkanin ruutitynnyrillä tarkoitetaan Balkanin niemimaalla vallitsevaa tulenarkaa tilannetta, joka on syntynyt siellä asuvien monien eri kansojen välisistä kiistoista. Näistä kiistoista on kehittynyt vakavia erimielisyyksiä ja sotia. Käsitteen keksi alun perin Saksan valtakunnankansleri Otto von Bismarck, vuoden 1878 Berliinin konferenssin jälkeen, kuvaamaan alueen epävakaata poliittista tilannetta. Bismarckin käsityksen mukaan seuraava sota tulisi alkamaan "jostain kirotun tyhmästä asiasta Balkanilla."


title: Balkanin ruutitynnyri

text: 1800-luvulla Ottomaanien valtakunnan eli Turkin vallan heikkeneminen nostatti Balkanin kansoja kapinaan, ja johti useiden uusien valtioiden syntyyn. Alueen merkittävimmäksi maaksi nousi Serbia, joka suurvaltamenneisyytensä vuoksi havitteli Balkanin herruutta. Tilanteen syntymiseen vaikutti myös kahden vastakkaisen suurvallan Itävalta-Unkarin ja Venäjän intresseistä saavuttaa valta-asema alueella.


title: Balkanin ruutitynnyri

text: Balkanin ruutitynnyriksi kutsuttu tilanne päättyi varsinaisesti ensimmäisen maailmansodan syttymiseen. Serbiaktivisti Gavrilo Princip ampui Itävallan kruununperijän Franz Ferdinandin. Näihin nk. Sarajevon laukauksiin Itävalta vastasi arvovallan palauttamiseksi kovin ottein murhan taustalla toiminutta Serbiaa vastaan. Tästä syntynyt niin sanottu heinäkuun kriisi laajeni lopulta ensimmäiseksi maailmansodaksi, koska suurvaltojen liittoumien verkko veti mukaan yhä uusia valtioita, ja koska monet uskoivat hyötyvänsä sodasta.


title: Balkanin ruutitynnyri

text: Käsitettä on käytetty myöhemminkin kuvaamaan Balkanin sekasortoista tilannetta. 1990-luvulla etnisten riitojen repimän ja hajoavan Jugoslavian tilanteesta käytettiin vanhaa termiä.


title: Văn Miếu

text: Văn Miếu eli Kirjallisuuden temppeli sijaitsee Hanoin keskustassa Vietnamissa.


title: Văn Miếu

text: Văn Miếu perustettiin 1070 Kungfutsen alttariksi ja vuonna 1076 samassa ympäristössä perustettiin "Quốc Tử Giám" eli Keisarillinen Yliopisto kasvattamaan prinssejä tulevaan tehtäväänsä. Oppia tulivat saamaan myös aristokraattien perilliset, joista kasvatettiin kansakunnalle oppineita mandariineja.


title: Văn Miếu

text: Vuonna 1484 keisari Lê Thánh Tôngin määräyksestä alettiin kunnioittaa yliopistosta valmistuneita tohtoreita kaivertamalla heidän nimensä kivitauluihin. 703 vuoden aikana valmistui vuosittain 3–61 tohtoria, yhteensä 2 313 kappaletta, joista 1 306 nimet ovat vieläkin luettavissa 82 kilpikonnan selässä. Viimeinen tutkinto tehtiin 1779.


title: Văn Miếu

text: Van Mieun arkkitehtuuri on rakennettu suunnikkaan muotoiseksi Kiinassa sijaitevan Kungfutsen temppelin mallin mukaan. Temppeli muodostuu viidestä pihasta, jotka on erotettu toisistaan tiilimuurein. Vain osa arkkitehtuurista on peräisin Lý-dynastian ajalta, sillä temppelin rakentamista jatkettiin aina 1800-luvun alkuun asti, jolloin nykyinen viisipihainen muoto valmistui.


title: Toyota Comfort

text: Toyota Comfort on nestekaasukäyttöinen erityisesti taksikäyttöön suunniteltu henkilöauto. Comfort on erityisen suosittu Japanissa, Singaporessa ja Hongkongissa.


title: Toyota Comfort

text: Edeltäjänsä Toyota Crownin tavoin Comfort on kulmikkaasti muotoiltu ja sen konepelti on korkealla, mikä mahdollistaa moottorin sijoittamisen edemmäs, jolloin matkustamotilaa saadaan käyttöön enemmän.Nelivaihteisesta automaattivaihteistosta tuli vakiovaruste vuonna 2004.


title: Viktoria Eugenie Battenberg

text: Viktoria Eugenia (Victoria Eugenie Julia Ena), syntyjään Battenbergin prinsessa (24. lokakuuta 1887 Balmoral, Skotlanti – 15. huhtikuuta 1969 Lausanne, Sveitsi), oli Alfonso XIII:n puolisona Espanjan kuningatar vuosina 1906–1931 ja leskikuningatar 1941–1969. Espanjan nykyinen hallitsija Felipe VI on hänen pojanpojanpoikansa.


title: Viktoria Eugenie Battenberg

text: Viktoria Eugenia syntyi Balmoralin linnassa, Skotlannissa. Viktorian isä oli prinssi Henrik von Battenberg ja äiti Beatrix, kuningatar Viktorian nuorin tytär.


title: Viktoria Eugenie Battenberg

text: Nuori Viktoria varttui isoäitinsä kuningatar Viktorian hovissa. Kuningatar Viktoria oli luvannut Beatrixin avioitua sillä ehdolla, että tämä pysyisi äitinsä kokoaikaisena seuralaisena ja henkilökohtaisena sihteerinä. Viktoria varttui Balmoralissa, Windsorissa ja Wight-saarella sijaitsevassa Osborne Housessa. Viktorian isä Henrik kuoli vakavaan kuumeeseen Afrikassa vuonna 1896. Kuningatar Viktorian kuoltua vuonna 1901 perhe muutti Kensingtonin palatsiin Lontooseen.


title: Viktoria Eugenie Battenberg

text: Vuonna 1905 Viktoria oli Espanjan kuninkaan Alfonso XIII:n valtiovierailun kunniaksi järjestetyllä lounaalla, jota isännöi hänen enonsa Edvard VII. Alfonso ihastui Viktoriaan, mutta avioliittoa vastustettiin. Espanjan kuningataräiti Maria Kristiina ei hyväksynyt, että Espanjan hallitsijahuoneeseen liittyisi Battenberg-sukua. Viktoriaa ei hyväksytty myöskään hänen sairastamansa verenvuototaudin takia. Hänen veljensä Leopold ja Maurice kärsivät samasta taudista.


title: Viktoria Eugenie Battenberg

text:
Kuningas Alfonso oli kuitenkin itsepintainen, ennen kaikkea koska päättäväisesti halusi symboliset hyvät välit Britanniaan, ja kosiskelemansa muut brittiprinsessat yksi toisensa jälkeen kieltäytyivät kunniasta. Vaatimattomammista ja vähemmän ylhäisistä lähtökohdista tuleva Viktoria Eugenia jäi saaliiksi, joka suostui kelpuuttamaan katolisen kuninkaan. Alfonson äidin ja muiden vastustus ei ollut tarpeeksi vahvaa, ja Espanjan hallitus hyväksyi kuninkaan aikeet. Viktoria nai Alfonso XIII:n kansallisessa vihkijuhlassa San Geronimon luostarikirkossa Madridissa 31. toukokuuta 1906. Matkalla juhlakulkueessa kuninkaalliseen palatsiin hääseremonian jälkeen nuori pariskunta joutui murhayrityksen kohteeksi. Katalonialainen anarkisti Mateu Morral heitti pommin kohti vaunuja asuntonsa parvekkeelta. Viktoria selvisi attentaatista, koska hän käänsi juuri päätään katsoessaan Alfonson esittelemää Pyhän Marian kirkkoa.
Hyökkäyksen jälkeen Viktoria eristäytyi Espanjan kansasta. Hänestä tuli hyvin epäsuosittu uudessa kotimaassaan. Viktorian elämässä tapahtui suuria käänteitä, kun pariskunta sai ensimmäisen lapsensa Alfonson, perillisen Espanjan kuningashuoneeseen. Vauvan ympärileikkauksen aikana lääkärit huomasivat, ettei hän lakkaa vuotamasta verta. Vauvalla todettiin äidin kautta peritty verenvuototauti. Viktorian ja Alfonson toiseksi nuorimman pojan, Juan de Borbónin (myöhemmin tunnetu Barcelonan kreivinä), vanhin poika on Espanjan entinen kuningas Juan Carlos I ja pojanpoika nykyinen kuningas Felipe VI. Alfonso ja Viktoria saivat yhteensä seitsemän lasta, näistä neljä poikia; kaksi pojista sairasti verenvuototautia ja yksi oli kuuromykkä.


title: Viktoria Eugenie Battenberg

text: Espanjan kuninkaallinen perhe pakeni maasta 14. huhtikuuta 1931, kun tasavaltalaiset olivat voittaneet vaalit ja Espanja julistautui kansanäänestyksellä tasavallaksi. Alfonso XIII päätti lähteä vapaaehtoisesti, koska uskoi sisällissodan syttyvän tasavaltalaisten ja nationalistien välillä. Perhe matkusti Ranskaan ja myöhemmin Italiaan. Viktoria ja Alfonso erosivat myöhemmin. Viktoria vietti osan elämästään Sveitsissä ja Britanniassa. Toisen maailmansodan syttyessä vuonna 1939 Viktoria joutui lähtemään Englannista, koska hän ei ollut enää Britannian kuninkaallisen perheen jäsen. Viktoria osti linnan, Vielle Fontainen, läheltä Lausannea. Vuonna 1938 koko Espanjan kuninkaallinen perhe kokoontui Roomassa Juan de Borbónin vanhimman pojan, Juan Carloksen, ristiäisiin.


title: Viktoria Eugenie Battenberg

text: 15. tammikuuta 1941 Alfonso XIII luovutti oikeutensa Espanjan kruunuun Don Juan de Borbónille. 12. helmikuuta 1941 Alfonso sai sydänkohtauksen. Hän kuoli 28. helmikuuta 1941. Viktoria palasi Espanjaan helmikuussa 1968 pojanpojanpoikansa Prinssi Felipen, Juan Carloksen ja Kreikan prinsessan Sofían nuorimman lapsen, ristiäisiin. Viktoriasta tuli Felipen kummi.


title: Viktoria Eugenie Battenberg

text: Viktoria kuoli 15. huhtikuuta 1969 Lausannessa. Hänet haudattiin Sacré Cœurin kirkkoon Lausanneen. 25. huhtikuuta 1985 hänen jäännöksensä siirrettiin Espanjaan El Escorialiin, johon Espanjan kuningattaret on perinteisesti haudattu.


title: Allobrogit

text: Allobrogit oli sotaisa kelttiläinen kansa Itä-Galliassa, Rhône-joen ja Genevenjärven välisellä alueella. Ensimmäinen kirjallinen maininta allobrogeista on kreikkalaisen historioitsijan Polybioksen "Historiai"-teoksessa, jonka mukaan allobrogit vastustivat Hannibalia kun tämä ylitti Alpit Toisen puunilaissodan aikana vuonna 218 eaa..


title: Allobrogit

text: Roomalaiset Fabius Maximuksen johdolla alistivat allobrogit vuonna 121 eaa..


title: Allobrogit

text: Allobrogit tunnettiin urheina sotureina. He kontrolloivat Rhone-joen laaksoa ja keräsivät tullia useilla tärkeillä Italiasta Keski-Eurooppaan tulevilla reiteillä.


title: Kangasalan vaakuna

text: Kangasalan vaakuna on Kangasalan kaupungin virallinen tunnus, ja se on saanut aiheensa laulusta "Kesäpäivä Kangasalla" sekä vanhan kivikirkon seinään muuratusta verta itkevästä kivestä. Vaakunan harppu viittaa sävelmään ja veripisarat kertomukseen kivestä, jonka kerrottiin hikoilleen verta aina siitä saakka, kun sen päälle oli mestauksessa vuotanut viatonta verta.


title: Kangasalan vaakuna

text: Vaakunan on suunnitellut Olof Eriksson, ja se vahvistettiin käyttöön 11. syyskuuta 1951. Vaakunan heraldinen selitys on ”hopeakentässä harppu, jonka yhdyspuu ja kaula muodostavat kotkakuvion, saatteena seitsemän pisaraa asetettuina 2+2+2+1; kaikki punaisia.”


title: Chaim Weizmann

text: Chaim Weizmann (, , 27. marraskuuta 1874 – 9. marraskuuta 1952) oli brittiläistynyt venäjänjuutalainen kemisti, sionisti sekä poliitikko. Hän oli Israelin ensimmäinen presidentti ja hän toimi virassaan vuodesta 1949 aina kuolemaansa saakka vuonna 1952.


title: Chaim Weizmann

text: Weizmann syntyi Motalin kylässä lähellä Pinskiä nykyisellä Valko-Venäjällä. Myöhemmin hän opiskeli Saksassa ja väitteli tohtoriksi Sveitsissä Fribourgin yliopistossa. Hän luennoi kemiaa Geneven yliopistossa 1901–1903 ja myöhemmin Manchesterin yliopistossa. Britannian kansalaisuuden hän sai 1910.


title: Chaim Weizmann

text: Hänen merkittävin löytönsä oli "Clostridium acetobutylicum" -bakteerin eristäminen, joka mahdollisti sen teollisen käytön asetonin valmistukseen. Kemikaalia käytetään savuttoman ruudin valmistukseen. Ensimmäinen prosessia käyttänyt tehdas oli "J&W Nicholson & Co" Lontoon Bow'ssa vuonna 1915. Ensimmäisen maailmansodan aikana Weizmann oli Amiraliteetin laboratorioiden johdossa 1916–1919.


title: Chaim Weizmann

text: Vuonna 1917 Weizmannista tuli British Zionist Federationin puheenjohtaja. Hän sai ulkoministeri, entisen pääministerin ja Manchesterin parlamenttiedustajan, Arthur Balfourin antamaan lupauksen Palestiinaan perustettavasta juutalaisten kansallisesta kotimaasta.


title: Chaim Weizmann

text: Vuonna 1937 Weizmann tuki brittien ajatusta jakaa Palestiina kahtia, sanoen että puolet on enemmänkin ei mitään. Tämä sai äärisionistit raivoihinsa. Kuitenkin 1947 sionistijohto lähetti Weizmanin neuvottelemaan Yhdysvaltojen presidentin Harry Trumanin kanssa. Yhdysvallat tunnusti Israelin valtion ja antoi sille huomattavaa taloudellista tukea. Seuraavana vuonna Weizman äänestettiin Israelin presidentiksi.


title: Chaim Weizmann

text: Weizmannin veljenpoika Ezer Weizman oli myös Israelin presidentti.


title: Akat

text: Akat ovat afrikkalaisia pygmejä jotka elävät vaeltelevaa elämää ja hankkivat ravintonsa pääosin metsästämällä. Heillä on symbioottinen vaihdantatalous ngandu-heimon maanviljelijöiden kanssa. Akojen monimutkaista moniäänistä kansanmusiikkia on tutkittu paljon. Vuonna 2003 UNESCO julisti akojen suullisen perinteen maailmanperintökohteeksi.


title: Tutankhamonin hauta (romaani)

text: Tutankhamonin hauta () on Tutankhamonin haudan etsinnöistä ja löydöstä kertova romaani, jonka on kirjoittanut ranskalainen kirjailija ja egyptologi Christian Jacq. Alkuperäinen teos ilmestyi vuonna 1992 ja oli suuri menestys, suomennos vuonna 2003.


title: Tutankhamonin hauta (romaani)

text: 17-vuotias rahaton eläinmaalari Howard Carter päätyi Egyptiin kohtalon oikusta. Hän oli hieroglyfipiirtäjänä eräällä arkeologilla pyrkimyksenään ryhtyä itsekin joskus arkeologiksi. Unelmanaan hänellä oli löytää silloin vielä pikkukuninkaaksi luullun Tutankhamonin hauta, jota ympäröi salaisuuden verho.


title: Tutankhamonin hauta (romaani)

text: Vuosia myöhemmin hän tapasi seikkailunhaluisen miljonäärin Lordi Carnarvonin, johon hän tartutti tuon saman mahdottomaksi luullun haaveen. Monista vastoinkäymisistä huolimatta nuo kaksi olivat päättäneet löytää Tutankhamonin ja ratkaista tämän salaisuuden. Vuosien työn tuloksena he viimein löysivät koskemattoman haudan täynnä uskomattomia rikkauksia. Hauta löydettiin vuonna 1922 ja muumio päätyi Egyptin Museoon mukanaan Tutankhamonin aarteet.


title: Gondomar

text: Gondomar on kaupunki ja kunta Portugalissa Se sijaitsee Porton metropolialueella. Kaupungissa asuu 27 047 henkilöä ja koko kunnassa 168 027.


title: Gondomar

text: Kaupunki on tunnettu koruteollisuudestaan.


title: Gondomar

text: Gondomarin kaupunki koostuu kolmesta yhteenkasvaneesta taajamasta, jotka ovat São Cosme eli Gondomar, Valbom ja Jovim. Muita tärkeitä kaupunkeja piirikunnassa ovat Rio Tinto ja Fânzeres.


title: Jitzhak Ben-Zvi

text: Jitzhak Ben-Zvi (, 24. marraskuuta 1884 Pultava – 23. huhtikuuta 1963 Jerusalem) oli historioitsija, sionistijohtaja ja toinen Israelin presidentti vuosina 1952–1963. Hän oli myös allekirjoittamassa Israelin itsenäisyysjulistusta.


title: Jitzhak Ben-Zvi

text: Ben-Zvi valittiin 1. ja 2. Israelin parlamenttiin eli Knessetiin Mapai-puolueesta. Nykyään hänen kuvansa on Israelin sadan uuden sekelin setelissä.


title: Jitzhak Ben-Zvi

text: Ben-Zvi on pisimpään Israelin presidenttinä toiminut henkilö: hän hallitsi kaksi kokonaista viiden vuoden vaalikautta ja tuli valituksi kolmannelle, mutta kuoli jo puoli vuotta uudelleenvalintansa jälkeen.


title: Persius

text:
Aulus Persius Flaccus (34–62) oli roomalainen runoilija ja satiirikko. Hänen elinaikaansa kutsutaan roomalaisen kirjallisuuden hopea-ajaksi ja samaan aikaan elivät myös Martialis ja Juvenalis.
Persius oli kotoisin etruskilaisesta Volaterraesta, mutta jäi nuorena orvoksi ja muutti Roomaan. Roomassa hän asui tätinsä ja sisarensa kodissa. Hän sai hyvän kasvatuksen johon kuului tutustuminen stoalaisuuteen, joka teki häneen suuren vaikutuksen. Heikko terveys vaivasi Persiusta läpi elämän ja se esti häntä heittäytymästä villiin ja vapaaseen taiteilijaelämään.


title: Persius

text: Persiuksen opettajat Cornutus ja Caesius Bassus julkaisivat hänen varhaisen kuolemansa jälkeen Persiuksen ainoan teoksen, "Saturae". Teos koostuu kuudesta satiirista, joissa Persius arvostelee aikansa kirjallista muotia ja yleistä rappiota. Persius käyttää runoissaan taitavasti sarkasmia ja kekseliäitä kielikuvia, ja roomalaisen satiirin perinteitä noudattaen runojen lopussa on aina moraalinen opetus. Teos oli suuressa suosiossa keskiajalla.


title: Persius

text: Persiusta on kritisoitu siitä, että hänen runonsa ovat pelkkiä siveellisyyssaarnoja ja että niistä puuttuu sovittelevuus ja humoristisuus. Häntä on pidetty pikkuvanhana kirjatoukkana joka ei ole oikein saanut omakohtaista kokemusta aiheestaan josta tekee satiiria. Toisaalta hänen ideoitaan ja aihevalintojaan on kehuttu.


title: Zalman Shazar

text: Zalman Shazar oli Israelin kolmas presidentti vuosina 1963–1973. Hän syntyi 24. marraskuuta 1889 Venäjällä lähellä Minskin kaupunkia ja kuoli 5. lokakuuta 1974.


title: Zalman Shazar

text: Shazar asettui Jerusalemiin vuonna 1924. Ennen presidentiksi tuloaan Shazar toimi mm. israelilaisessa Davar-lehdessä läpi toisen maailmansodan ajan. Vuonna 1948 hän nousi vasta itsenäistyneen Israelin ensimmäisen David Ben-Gurionin hallituksen opetusministeriksi.


title: Zalman Shazar

text: Shazarin kuva koristaa vielä tänäänkin Israelin ILS-valuutan 200 seteliä.


title: Efraim Katzir

text: Efraim Katzir (; 16. toukokuuta 1916 – 30. toukokuuta 2009) oli israelilainen biofyysikko ja työväenpuolueeseen kuulunut poliitikko. Hän toimi Israelin presidenttinä viisivuotisen kauden 1973–1978.


title: Efraim Katzir

text: Katzir syntyi Kiovassa, Ukrainassa. Hänen alkuperäinen nimensä oli Ephraim Katchalsky, mutta hän muutti sukunimensä heprealaiseen muotoon vuonna 1973 knessetin valittua hänet presidentiksi.


title: Efraim Katzir

text: Vuonna 1922 hän muutti perheineen Palestiinaan, jossa hän opiskeli Jerusalemin heprealaisessa yliopistossa väitellen filosofian tohtoriksi. Hän suoritti tohorin tutkinnon jälkeisiä opintoja ulkomailla Harvardissa ja Columbiassa, mutta palasi Israeliin heti sen julistatuduttua itsenäiseksi vuonna 1948. Hänestä tuli Israelin puolustusvoimien tutkiusyksikön johtaja. Yksikön on sanottu kehittäneen kemiallisia aseita.


title: Efraim Katzir

text: Vudodesta 1949 hän toimi biofysiikan laitoksen johtajana Weizmannin tiedeinstituutissa Rehovotissa, ja tutki lääkeaineiden vaikutusmenetelmiä.


title: Efraim Katzir

text: Hänen veljensä Aharon, kansainvälisesti tunnettu kemikaalifyysikko, kuoli vuonna 1972 yhtenä Lodin lentokentän joukkomurhan uhreista.


title: Efraim Katzir

text: Katzir oli Harvardin yliopistossa Golda Meirin ottaessa häneen yhteyttä presidentinviran takia.


title: Efraim Katzir

text: Presidenttikautensa jälkeen Katzir palasi tutkijan uralle.


title: Efraim Katzir

text: Vuonna 1977 Katzir valittiin Royal Societyn jäseneksi. Vuonna 1985 hänelle myönnettiin Japani-palkinto entsyymien käytöstä antiobioottihoidoissa.


title: Aleksanteri Karpin

text: Aleksanteri Karpin (24. syyskuuta 1883 Suojärvi – 13. lokakuuta 1969 Helsinki) oli suomalainen ortodoksipappi ja ensimmäinen karjalainen piispa. Hän toimi Suomen ortodoksisen kirkon piispana vuosina 1935–1969 ensin Viipurissa ja sittemmin Helsingissä. Karpin kirjoitti myös kirjoja ja artikkeleita ortodoksisesta uskosta.


title: Aleksanteri Karpin

text: Ennen sotia Aleksanteri oli Suojärvellä Annantehtaan seurakunnan kirkkoherrana. Tässä tehtävässä hän teki merkittävän työn estäessään hajaannusta, kun pieni mutta äänekäs vähemmistö olisi halunnut seurakunnan pysyvän vanhassa ajanlaskussa: kirkkoherra otti tiukan kannan, että kirkolliskokous oli määrännyt siirtymään uuteen ajanlaskuun ja näin oli myös seurakunnan enemmistön tahto. Hän oli niin taitava sovittelija ja hänen arvovaltansa ratkaiseva, että nurisijat alistuivat. Vuosina 1933–1935 hän toimi Sortavalan pappisseminaarin opettajana. Hän jäi leskeksi vuonna 1930. Hän toi tässä yhteydessä esiin muista poikkeavan kantansa, että puolison sairauden ja kuoleman johdosta tämän viimeisten hetkien jakaminen olisi pätevä syy olla poissa kirkolliskokouksen istunnosta.


title: Aleksanteri Karpin

text: Opettajanura päättyi, kun hänet valittiin Viipurin piispaksi. Tasavallan presidentti P. E. Svinhufvud vahvisti nimityksen valtioneuvoston esittelyssä 23. elokuuta 1935, ja kirkollinen nimitys ja vihkiminen piispan virkaan tapahtui Sortavalan katedraalissa 21. syyskuuta 1935. Vihkimisen toimittivat arkkipiispa Herman sekä Tallinnan ja koko Eestin metropoliitta Aleksanteri ja Petserin luostarin johtaja arkkipiispa Nikolai.


title: Aleksanteri Karpin

text: Tapaus on historiallinen: kysymyksessä oli ensimmäinen itsenäisessä Suomessa tapahtunut ortodoksisen piispan vihkiminen, kaikki aikaisemmat olivat tapahtuneet Venäjällä tai Konstantinopolissa. Tämä on myös ainoa itsenäisyyden aikainen luovutetun Karjalan alueella tapahtunut piispan vihkiminen; myöhemmät on toimitettu etupäässä Kuopion katedraalissa, paitsi kaksi apulaispiispan vihkimistä (Aleksi ja Tiihon) Valamossa; viimeisin eli Oulun metropoliitta Elia vihittiin omassa katedraalissaan Oulussa.


title: Aleksanteri Karpin

text: Aleksanteri ehti olla Viipurin hiippakunnan piispana vain viisi vuotta, ennen kuin talvisota syttyi. Sotien jälkeen hän asettui Helsinkiin, jossa hänestä tuli Helsingin hiippakunnan piispa.


title: Aleksanteri Karpin

text: Isä esipaimen Aleksanterista tuli Helsingin aikoinaan hyvin arvossa pidetty ja rakastettu. Hän otti korkeasta iästään huolimatta loppuun asti osaa kaikkeen toimintaan. Jopa viimeinen elinpäivä, 13. lokakuuta 1969, oli työpäivä: kirkollishallituksen istunto oli jo kestänyt aamupäivän ajan ja jäsenet lähtivät lounastauolle, mutta kun piispa jäikin palaamatta kokoukseen, häntä mentiin hakemaan, jolloin havaittiin, että iäkäs piispa oli kuollut hiljaa keinutuolissaan ruokaleponsa aikana.


title: Aleksanteri Karpin

text: Isä Aleksanterin hautajaiset toimittivat molemmat piispat, arkkipiispa Paavali ja apulaispiispa Johannes, sekä ennätysmäärä papistoa eli 40 pappia ja diakonia sekä suuri määrä rippilapsia ja seurakuntalaisia.


title: Aleksanteri Karpin

text:
Isä Aleksanterin hauta on Helsingin ortodoksisella hautausmaalla. Pyhäpäivinä haudalle keräytyy runsaasti kynttilöitä, ja erityisesti jouluna moni papiston jäsen ja maallikkokin käy rukoilemassa haudalla. Papiston kärjessä jo alusta asti nähtiin aina heinäkuuhun 2010 asti metropoliitta Johannes, joka jouluna 1974 mainitsi "Uskon Viesti" -seurakuntalehden joulunumerossa vakiopalstallaan, jonka aiheeksi hän oli valinnut "Minun jouluni", tavastaan käydä rukoilemassa jouluaattona ja muistelupäivinä juuri piispa Aleksanterin haudalla.
Samoin vainajien muistelupäivinä, kun haudoilla toimitetaan litanioita, juuri piispan haudalle kerääntyy eräs runsaslukuisimpia muistelijajoukkoja.


title: Aleksanteri Karpin

text: Isä Aleksanteri oli naimisissa ja hänellä oli yksi tytär.


title: Sampsa

text: Sampsa on suomalainen miehen etunimi. Suomessa on vuoden 2015 loppuun mennessä syntynyt 1 249 Sampsaa.


title: Sampsa

text: Sampsa on Kalevalan runoista peräisin oleva nimi. Sampsa on Kalevalan tarustossa pellon poika, viljojen haltija. Runoissa henkilö nimeltä Sampsa Pellervoinen oli maanviljelijä, joka kasvatti puita ja peltoja.


title: Jukka Jalonen

text: Jukka Pertti Juhani Jalonen (s. 2. marraskuuta 1962 Riihimäki) on suomalainen jääkiekkovalmentaja, joka toimii Suomen jääkiekkomaajoukkueen päävalmentajana.


title: Jukka Jalonen

text: Jalosen läpimurto päävalmentajana tapahtui Hämeenlinnan Pallokerhossa, jossa hän voitti neljä pronssia ja yhden mestaruuden vuosina 2001–2007.


title: Jukka Jalonen

text: Maajoukkueen päävalmentajana hän toimi ensimmäisen kerran vuosina 2008–2013, jolloin Suomi voitti Jääkiekon MM-kisoista kultaa (2011) ja pronssia (2008) ja lisäksi pronssia Vancouverin talviolympialaisissa 2010. Jalonen on ensimmäinen suomalainen päävalmentaja, joka on luotsannut maansa maailmanmestaruuteen. Jalonen on myös toinen niistä kahdesta valmentajasta, jotka ovat voittaneet maailmanmestaruuden sekä nuorten että aikuisten joukkueiden peräsimessä. Ensimmäinen oli kanadalainen Mike Babcock.


title: Jukka Jalonen

text: Vuosina 2016–2018 Jalonen valmensi KHL-seura Jokereita. Vuonna 2018 Jalonen palasi maajoukkueen valmentajaksi Lauri Marjamäen siirryttyä toiseen suuntaan Jokereihin.


title: Jukka Jalonen

text: Alkuperäiseltä koulutukseltaan Jalonen on liikunnanopettaja. Hän valmistui vuonna 1988 liikuntatieteiden maisteriksi Jyväskylän yliopiston liikuntakasvatuksen laitokselta liikuntapedagogiikan pro gradu -työllä "Jääkiekkoilijoiden ravitsemuskäyttäytyminen ja mielipiteet valmentajien ravitsemusneuvonnasta". Myöhemmän valmentajakoulutuksensa Jalonen on saanut erilaisilla valmentajakursseilla. Hän on esimerkiksi suorittanut yhteensä 45 opintopisteen laajuiset Suomen Jääkiekkoliiton ylimmän lajitutkinnon eli Jääkiekon huippuvalmentajatutkinnon (HVT) ja Opetushallituksen hyväksymän Valmentajan ammattitutkinnon (VAT).


title: Jukka Jalonen

text: Maisteriksi valmistumisensa jälkeen Jalonen toimi vuosina 1989–1993 Ilveksen valmennuspäällikkönä.


title: Jukka Jalonen

text: Seuratasolla Jalonen on ehtinyt valmentaa lukuisissa joukkueissa ja sarjoissa niin SM-liigassa, Mestiksessä kuin Englannin ja Italian pääsarjoissakin. Huippuvalmentajaksi Jalonen nousi vuosina 2001–2007, kun hän toimi kuuden peräkkäisen kauden ajan SM-liigassa pelaavan Hämeenlinnan Pallokerhon päävalmentajana. Jalosen HPK-aikana joukkue selviytyi kaikkina kausina välieriin ja päätyi viidesti mitaleille. Kaudella 2005–2006 Jalonen teki SM-liigahistoriaa, kun HPK sai hänen valmennuksessaan seuran ensimmäisen Suomen mestaruuden. Tuolla kaudella HPK, joka oli pudonnut kolmena kautena peräkkäin välierissä, onnistui ensin voittamaan välierissä Helsingin IFK:n. Finaaleissa vastaan asettui Porin Ässät, joka oli pudottanut sensaatiomaisesti Oulun Kärpät omissa semifinaaleissaan. HPK voitti porilaiset otteluvoitoin 3–1.


title: Jukka Jalonen

text: Jukka Jalonen palkattiin Suomen jääkiekkoliiton palvelukseen vuonna 2007. Hän aloitti A-maajoukkueen kakkosvalmentajana, ja päävalmentajana työskenteli kanadalainen Doug Shedden. Maajoukkue voitti pronssia vuoden 2008 MM-kisoissa. Sheddenin sopimus päättyi kyseisiin kisoihin, ja valmennusvastuu siirtyi ennalta sovitusti Jaloselle. Hänen ensimmäinen arvoturnauksensa päävalmentajana oli vuoden 2009 MM-kisat Sveitsissä. Tässä turnauksessa Leijonien tie päättyi puolivälieriin.


title: Jukka Jalonen

text: Jalosen päävalmentajauran ensimmäinen mitali tuli Vancouverin 2010 olympiakisoista, kun hän johdatti joukkueensa pronssille. Vuoden 2010 MM-kilpailuissa Suomi hävisi puolivälierässä rangaistuslaukauskilpailun jälkeen 2–1 Tšekille, joka voitti lopulta maailmanmestaruuden. Slovakian MM-kisoissa 2011 Jukka Jalonen johdatti Suomen kultaan asti.


title: Jukka Jalonen

text: Jalosen sopimus maajoukkueen päävalmentajana päättyi vuoden 2013 MM-kisojen jälkeen.


title: Jukka Jalonen

text: Tammikuussa 2015 Jalonen nimettiin Suomen alle 20-vuotiaiden maajoukkueen päävalmentajaksi Hannu Jortikan tilalle. Vuonna 2016 Jalonen johdatti nuoret leijonat finaaliin ja sitä kautta maailmanmestaruuteen jatkoaikavoitolla Venäjästä.


title: Jukka Jalonen

text: Vuonna 2016 hänestä tuli KHL-seura Jokerien päävalmentaja. Vuonna 2017 hänet valittiin uudelleen Leijonien päävalmentajaksi korvaamaan Lauri Marjamäki kevään 2018 MM-kisojen jälkeen. Sopimus kattaa kaudet 2018–2019 ja 2019–2020.


title: Jukka Jalonen

text: Jalonen pelasi omalla aktiiviurallaan JyP HT:ssä kaksi liigaottelua kaudella 1985–1986.


title: Jukka Jalonen

text: Valmentajana hänen tavaramerkikseen on erityisesti muodostunut kyky löytää varsin nimettömistäkin pelaajista näiden piilevät mahdollisuudet. Niinpä monet pelaajat, joiden rooli muissa SM-liigaseuroissa oli vaatimaton, ylsivät Jalosen kaudella HPK:ssa parhaimpiin suorituksiinsa.


title: Jukka Jalonen

text: Jalonen asuu Riihimäellä. Hänellä on vaimo ja kaksi poikaa, Jesper (s. 1994) ja Jimi (s. 1996), jotka ovat myös jääkiekossa mukana. Jesper on toiminut Suomi-sarjan HC Giantsin päävalmentajana vuodesta 2018 lähtien ja Jimi pelaa kaudella 2018–2019 Mikkelin Jukureissa.


title: Šolom Aleichem

text: Šolom Aleichem (, , oik. Solomon Naumovitš Rabinovitš (); 2. maaliskuuta 1859 Perejaslav, Poltavan kuvernementti, Venäjän keisarikunta – 13. toukokuuta 1916 New York) oli venäjänjuutalainen humoristi. Hän syntyi Perejaslavissa (nyk. Perejaslav-Hmelnytskyi) nykyisen Ukrainan alueella ja kasvoi Voronkovin kylässä. Hänen perheensä oli varakas, ja hän sai perinteisen uskonnollisen kasvatuksen. Neljätoistavuotiaana Rabinovitš lähti venäläiseen kymnaasiin. Valmistuttuaan hän työskenteli muutamia vuosia hallituksen palkkaamana rabbina.


title: Šolom Aleichem

text: Rabinovitš julkaisi ensimmäiset teoksensa venäjäksi ja hepreaksi vuonna 1879 käyttäen kirjailijanimeä Šolom Aleichem. Hän avioitui vuonna 1883 rikkaan juutalaisen tilanomistajan tyttären kanssa ja päätti ryhtyä kirjoittamaan jiddišin kielellä. Apen kuoltua hänestä tuli varakas, ja hän ryhtyi käymään kauppaa pörssissä. Hän julkaisi vuosina 1888–1889 aikakauskirjaa "Di jidiše Folksbibliotek", mutta vuonna 1890 hän menetti kaiken omaisuutensa keinottelussa ja joutui pakenemaan velkojiaan. Vuonna 1891 hän muutti Odessaan ja sen jälkeen Kiovaan. Vuonna 1905 hän pakeni Venäjän juutalaisvainoja ja asui enimmäkseen Yhdysvalloissa ja Länsi-Euroopassa.


title: Šolom Aleichem

text: Hän kirjoitti romaaneja, novelleja ja näytelmiä, joiden aiheena oli Venäjän juutalaisten arkielämä. Hän kuvasi yhteiskunnan heikko-osaisia surumielisen huumorin sävyttämänä.


title: Šolom Aleichem

text: Šolom Aleichem oli ensimmäinen joka kirjoitti lastenkirjoja jiddišiksi. Musikaali "Viulunsoittaja katolla" perustuu hänen kertomuksiinsa.


title: It Snows in Hell

text: It Snows in Hell on Lordi-yhtyeen singlejulkaisu ja kappale vuoden 2006 "The Arockalypse" -albumilta. Kappaleen ovat säveltäneet Mr. Lordi ja Kita, sanoittaneet Mr. Lordi ja Tracy Lipp. Kappaleessa vierailee KISS-yhtyeessä vuosina 1984–1996 (nykyään Grand Funk Railroad-yhtyeessä) kitaraa soittanut Bruce Kulick. Singlen toisena kappaleena on "EviLove". Suomen Posti julkaisi singlestä oman joulukorttiversion vuonna 2006.


title: It Snows in Hell

text: "It Snows in Hell"-kappaleesta on tehty myös musiikkivideo, joka julkaistiin 17. joulukuuta 2006. Musiikkivideo sijoittuu keskiajalle ja noitavainoihin. Videon alussa nainen kirjoittaa kirjettä Lordille talossaan. Juuri kun nainen on saanut kirjeensä valmiiksi, taloon hyökkää joukko muita kyläläisiä, uskoen naisen olevan mielisairas tai noiduttu. Kyläläiset vievät naisen roviolle, mutta juuri ennen rovion sytyttämistä Lordi saapuu paikalle ja tuhoaa muut kyläläiset pelastaen naisen. Tarkkasilmäinen voi huomata musiikkivideosta virheen: nainen liimaa kirjeeseensä postimerkin. Keskiaika oli noin vuosina 500-1400, mutta ensimmäinen postimerkki otettiin käyttöön vasta 1840. Suomen Posti julkaisi myös musiikkivideosta DVD:n sekä postikorttiversion.


title: It Snows in Hell

text: Yhtyeen rumpali Kita on sanonut "It Snows in Hell":in olevan Lordin paras kappale.


title: Haaksirikko

text: Haaksirikko tarkoittaa laivan tai muun aluksen tapaturmaista vaurioitumista, uppoamista tai tuhoutumista navigointivirheen, karilleajon, konevian, sään, yhteentörmäyksen tai muun ulkoisen syyn vuoksi. Haaksirikoista aiheutuvat aineelliset vahingot saattavat olla mittavia, mikäli alus vaurioituu korjauskelvottomaksi tai uppoaa siten, ettei alus tai sen lasti ole nostettavissa perinteisin pelastusmenetelmin. Haaksirikon yhteydessä vaarana on usein ihmishenkien menetys. Haaksirikoista on aluksen päällikön annettava meriselitys viranomaisille.


title: Haaksirikko

text: Suomessa tapahtuvat sekä suomalaisia aluksia vieraiden valtioiden aluevesillä tai kansainvälisillä vesialueilla kohtaavat haaksirikot ja vaurioitumiset sekä vaaratilanteet tutkii Onnettomuustutkintakeskus. Mikäli kyseessä on vieraan valtion lipun alla purjehtiva alus, tai haaksirikko tapahtuu vieraan valtion aluevesillä, Onnettomuustutkintakeskus tutkii tapahtuman yhteistyössä paikallisten viranomaisten kanssa.


title: Haaksirikko

text: Yhteishaveri eli yhteinen haveri tarkoittaa tietoista taloudellista uhrausta suuremman kokonaisuuden pelastamiseksi. Sellainen tilanne voi synty kun osa lastista joudutaan heittämään mereen, jotta muu lasti, rahti ja alus pelastuisivat.


title: Haaksirikko

text: "Haaksi" on vanha, suomalais-ugrilaisissa kielissä omaperäinen sana laivalle. Eräissä sukukielissä sen vastineet merkitsevät ruukkua tai astiaa. Haaksirikko tarkoittaa siis "haahden" eli aluksen rikkoutumista. "Nykysuomen sanakirja" kertoo sanaa "haaksi" merkityksessä alus, laiva, pursi, vene käytettävän varsinkin runokielessä.


title: Haaksirikko

text:
"Haveri" on lainaa ruotsin haaksirikkoa tarkoittavasta sanasta "haveri". "Nykysuomen sanakirjan" mukaan "haveri" on merivahinko, jota teos pitää haveria parempana ilmauksena. Kuvakielessä onnettomuus, vahinko.
Sana "haaveri" on "Nykysuomen sanakirjan" mukaan arkityylinen ilmaus sanalle haaksirikko. Kuvakielessä onnettomuudesta.


title: Meriselitys

text: Meriselitys on viranomaisille annettava selitys vesiliikenteessä tapahtuneesta vauriosta, haaksirikosta, omaisuus- tai henkilövahingoista tai kuolemantapauksista. Meriselityksen antamisesta vastaa aluksen päällikkö, ja merilain 18 luvun 7 §:n mukaisesti se annetaan yleensä sen paikkakunnan merioikeudelle, jonka tuomiopiirissä haaksirikko on tapahtunut. Meriselitys on tarpeellinen sekä aluksen päällikön että varustamon kannalta muun muassa syy- ja vastuukysymysten selvittämiseksi ja tapahtumien kulun hahmottamiseksi.


title: Meriselitys

text: Meriselityksen antaminen ei ole eikä korvaa mahdollista oikeudenkäyntiä. Selitystä annettaessa käytetään hyväksi erilaista aineistoa ja kuullaan asianosaisia. Meriselityksen yhteydessä oikeudelle annetaan merionnettomuusilmoitus, alustiedot, merikartta, aluksen konepäiväkirja, lokikirja, miehitystodistus ja -luettelo, miehistön pätevyyskirjat, mahdolliset tapahtumia kuvaavat valokuvat ja muu materiaali.


title: Meriselitys

text: Meriselitystä annettaessa ei ole välittömyysperiaatetta. Tarvittaessa viranomainen voi määrätä aluksen päällikköä antamaan meriselityksen jälkeenpäin.


title: Mikael Lilius

text: Percy Henrik Mikael Lilius (s. 3. joulukuuta 1949 Helsinki) on terveyspalveluja tarjoavan Mehiläisen luxemburgilaisen holdingyhtiön yksi omistajista ja hallitusjäsen. Hän toimi energiayhtiö Fortumin toimitusjohtajana ja oli yhtiön palveluksessa 2000-luvun. Lilius tuli tunnetuksi Fortumilta saamistaan optioista, jotka olivat useiden miljoonien eurojen arvoisia.


title: Mikael Lilius

text: Ennen uraansa Fortumilla Lilius toimi Ruotsissa Wallenbergien suvun omistaman Incentive AB:n toimitusjohtajana vuodesta 1991 alkaen. Lilius saneerasi Asean ja Brown Boverin fuusion seurauksena syntyneen yhtiön selkeästi lääketeollisuuteen suuntautuneeksi konserniksi. Liliuksen aikana yhtiön markkina-arvo viisinkertaistui noin 50 miljardiin kruunuun. Incentive Ab omistaa mm. ruotsalaisen lääketehdas Gambron. Tätä ennen Lilius oli toimitusjohtajana ruotsalaisessa KF Industri yhtiössä sekä Huhtamäki-konserniin kuuluvassa Polarcup -ryhmässä. 2000-luvulla Lilius oli mukana myös luxemburgilaisessa sijoitusyhtiö White Investissä.


title: Mikael Lilius

text: Koulutukseltaan Lilius on diplomiekonomi, joksi hän opiskeli Svenska handelshögskolanissa. Hän on Britt-Inger Kullbergin sekä Patrik Liliuksen poika. Hän on naimisissa, ja hänellä on kolme lasta.


title: Mikael Lilius

text: Lilius on ollut useana vuonna Suomen parhaimmin palkattuja yritysjohtajia. Vuonna 2005 hänellä oli eniten verotettavia ansiotuloja Suomessa, 4,4 miljoonaa euroa. Fortumin menestyksen ja optio-ohjelman johdosta hänen ansiotulonsa vuonna 2006 olivat 11,3 miljoonaa euroa. Mikael Liliuksen verotettava varallisuus oli 5,3 miljoonaa euroa 2005.


title: Mikael Lilius

text: Vuonna 2008 Lilius hankki yhdessä Berndt Brunowin kanssa Nautorin Swan 66 -purjeveneen, joka oli venevalmistajan uusin lippulaivamalli.


title: Mikael Lilius

text: 2. huhtikuuta 2009 Lilius järjesti tiedotustilaisuuden, jossa hän yllättäen ilmoitti jäävänsä eläkkeelle vuoden lopussa henkilökohtaisiin syihin vedoten. Liliuksen saamia optioita oli arvosteltu ankarasti julkisuudessa. Liliuksen mukaan myös hänen perheensä joutui uhkailun kohteeksi.


title: Itsukushima-jinja

text: Itsukushima-jinja () on šintolainen pyhäkkö Miyajiman saarella Hatsukaichin kaupungissa Hiroshiman prefektuurissa Japanissa. Pyhäkkö on otettu Unescon maailmanperintöluetteloon.


title: Itsukushima-jinja

text: Pyhäkön alkuperä on 500-luvulla, ja rakennus on ollut nykyisessä muodossaan vuodesta 1168, jolloin pyhäkön rakentamista rahoitti Taira no Kiyomori. Pyhäkön laiturityyppinen rakennustapa johtuu saaren aikoinaan pyhästä asemasta. Tavallisten ihmisten ei sallittu astua saarelle, jolle saavuttiin veneillä kelluvalta näyttävän toriin läpi. Pyhäkön vieressä on nō-lava.


title: Itsukushima-jinja

text: Pyhäkön torii-portti on yksi Japanin suosituimmista turistinähtävyyksistä, ja näkymä portille saarelta Misen-vuoren juurelta on yksi ”Japanin kolmesta näkymästä” (muut ovat Amanohashidaten kannas ja Matsushiman lahti). Portti on ollut olemassa vuodesta 1168 lähtien, vaikka nykyinen portti onkin vasta vuodelta 1875. Kamferipuusta valmistettu 16 metriä korkea portti on rakennettu nelijalkaiseen ("yotsu-ashi") tyyliin tekemään portista erityisen vakaa. Portti näyttää kelluvan vain nousuveden aikaan; kun vesi on alhaalla, porttia ympäröi muta ja sille voi kävellä saarelta. Vierailijat laittavat portin jalkojen halkeamiin kolikoita ja tekevät toivomuksia. Simpukoiden kerääminen portin ympäriltä on myös suosittua.


title: Itsukushima-jinja

text: Pyhäkkö liitettiin Unescon maailmanperintöluetteloon vuonna 1996 kriteereillä (i), (ii), (iv) ja (vi). Luetteloon kuuluva alue on kooltaan 431 hehtaaria, ja sitä ympäröi 2 634 hehtaarin suoja-alue.


title: Kannibaalien polttouhrit

text: Kannibaalien polttouhrit () on italialainen, Ruggero Deodaton ohjaama vuonna 1980 julkaistu kannibaalieksploitaatio-elokuva. Elokuvan käsikirjoittivat Gianfranco Clerici ja Giorgio Stegani. Elokuvan budjetti oli noin 100 000 Yhdysvaltain dollaria. "Kannibaalien polttouhrit" edustaa italialaisten ”kannibaalifilmien” genreä ja on lajinsa tunnetuin ja rahallisesti menestynein elokuva.


title: Kannibaalien polttouhrit

text: Harold Monroe -niminen antropologi matkaa viidakkoon, jossa hän selvittelee neljän nuoren yhdysvaltalaisen tutkimusmatkailijan kohtaloa. Monroe löytää viidakosta tutkimusryhmän kuvaaman videomateriaalin, jonka sisällöstä selviää ryhmän kohtalo.


title: Kannibaalien polttouhrit

text: Suurin kiista elokuvan julkaisun aikoihin liittyi uskomukseen, että kyseessä olisi snuff-elokuva eli siinä olisi kuvattu aitoa ihmisiin kohdistuvaa väkivaltaa. Ohjaaja Deodato sekä toinen tuottajista pidätettiin ja elokuva kiellettiin Italiassa viikko ensi-illan jälkeen. Milanon tuomioistuin uskoi, että Deodato oli tapattanut näyttelijöitä oikeasti kameran edessä, mutta he tulivat oikeudessa näyttämään etteivät olleetkaan kuolleita. Asioita vaikeutti se, että elokuvan näyttelijöiden työsopimuksissa sovittiin, etteivät he saa kommunikoida tiedotusvälineiden kanssa ensi-iltaa seuraavan vuoden aikana.


title: Kannibaalien polttouhrit

text: Muun väkivallan lisäksi kohua herättivät erityisesti elokuvan eläintentappokohtaukset, kuten vedestä kiinniotetun kilpikonnan teurastus, aivojen poistaminen elävältä pikkuapinalta, sian tappaminen ampumalla sitä kiväärillä päähän sekä pesukarhun tappaminen ja nylkeminen. Elokuvassa on myös hyvin paljon seksuaalista väkivaltaa. Se sisältää kolme erittäin raakaa raiskauskohtausta, sekä yhden lyhyemmän seksuaaliväkivaltaa sisältävän kohtauksen.


title: Kannibaalien polttouhrit

text: Elokuvan leikatuissa versioissa kaikki eläimiin kohdistettu väkivalta (paitsi hämähäkin ja käärmeen tappaminen) on poistettu, sekä seksuaaliväkivaltaa sisältävät kohtaukset on poistettu tai lyhennetty.


title: Kannibaalien polttouhrit

text: Suomessa VHS-versiota leikattiin noin 10 minuuttia ja 28 sekuntia.


title: Kannibaalien polttouhrit

text: Elokuva kiellettiin sisällön vuoksi 53 maassa. Suomessa "Kannibaalien polttouhrit" sai ensi-iltansa vuonna 2001.


title: Toyota Platz

text: Toyota Platz on Toyotan Japanin markkinoille valmistama pieni sedan-tyyppinen henkilöauto, joka korvasi Toyota Tercelin mallistossa vuonna 1999. Platzia myytiin Yhdysvalloissa nimellä Toyota Echo. Platz on käytännössä Toyota Yarisin sedanversio. Platz poistui markkinoilta vuonna 2005, ja sen korvasi Toyota Belta, joka sai Yhdysvalloissa nimen Toyota Yaris Sedan.


title: Toyota Platz

text: Platz on saatavana sekä nelivetoisena että etuvetoisena.


title: Toyota Platz

text: Mallinumerot:


title: Toyota Platz

text: Moottorivaihtoehdot:


title: Wärtsilä (Järvenpää)

text: Wärtsilä on Järvenpään 10. kaupunginosa, ja sijaitsee kunnan pohjoisrajalla pääradan ja Nummenkylän kaupunginosan välissä. Kaupunginosa on pääosin teollisuualuetta. Purolan rautatieasema sijaitsee Wärtsilässä. Väkiluvultaan - 74 asukasta vuoden 2014 lopussa - Wärtsilä on Järvenpään pienimpiä kaupunginosia.


title: Wärtsilä (Järvenpää)

text: Wärtsilänkatu johtaa Järvenpään keskustasta pohjoiseen radan itäpuolta Sorron ja Jampan kaupunginosien läpi päättyen Wärtsilään. Wärtsilän rajanaapureita ovat Tuusulan kunta sekä Nummenkylän, Jampan ja Saunakallion kaupunginosat.


title: Wärtsilä (Järvenpää)

text: Kaupunginosaa hallitsee 1970 valmistunut Wärtsilä-konsernin Helsingistä muuttama paperikoneita valmistava tehdas. Tehdas siirtyi 1986 Wärtsilän yhtiöjärjestelyissä Valmet Oy:lle, joka sulautui 1999 Rauma Oy:n kanssa Metso Oyj:ksi. Sittemmin Valmet perustettiin uudestaan, kun sellu-, paperi- ja voimantuotantoliiketoiminnat irrotettiin Metso Oyj:stä loppuvuonna 2013. Siten Järvenpään Wärtsilänkadun tehdas on nyt osa Valmet Oy:n sellu- ja paperitoimialaa.


title: Niinisaari

text:
Niinisaari () on Itä-Helsingin Vuosaaren peruspiirin itälaidalla sijaitseva, mereen rajoittuva kaupungin osa-alue. Vuosaaren satama muodostaa keskeisen osan Niinisaaren alueesta. Vuoden 2008 loppupuolella käyttöön otetusta Vuosaaren satamasta tuli tuolloin Suomen suurin tavaraliikenteen satama. Samalla Helsingin Jätkäsaaressa sijaitsevan Länsisataman konttiliikenne päättyi siellä. Niinisaarta on myös Vuosaaren huipun alue, joka on osa Uutelasta Vuosaaren kartanon alueen kautta pohjoista kohti jatkuvaa viheraluetta.
Niinisaaren alueelle johtaa useita suurehkoja tieyhteyksiä. Itäkeskuksesta Rastilan ja Vuosaaren kautta saapuu Vuotie. Luoteesta Itäväylältä Niinisaaressa sijaitsevan Helsingin Energian voimalan suuntaan saapuu "Niinisaarentie". Satama-alueen tavaraliikenteen pääväyläksi on sähköistetty 19 kilometrin satamarata, joka liittyy Helsinki-Riihimäki -päärataan. Sekä muutaman tuhannen tavararekan päivittäinen rekkaliikenne ohjataan osittain tunnelissa kulkevan "Satamatien" kautta.


title: Niinisaari

text: Alueella ei ole asuinrakennuksia, työpaikkoja se tarjosi 31.12.2003 522 hengelle.


title: Niinisaari

text: Idässä Niinisaarta rajoittaa meri. Niinisaaren naapureita ovat kaupungin osa-alueista Uutela etelässä, Vuosaaren kartano lounaassa, Keski-Vuosaari ja Mustavuori lännessä. Sekä Salmenkallio pohjoisessa.


title: Toyota Vios

text: Toyota Vios on Toyotan valmistama neliovinen pieni sedan, joka on kehitetty kaukoidän ja Kiinan markkinoita varten. Vios perustuu Toyota Beltan tavoin ensimmäisen sukupolven Yariksen alustaan.


title: Toyota Vios

text: Toyotan muiden pienten autojen tapaan Viosin mittaristo on keskellä kojelautaa. Varustelutasoja on J, E, S ja G. Kiinan markkinoilla on omat varustelutasot DLX, GL, GLX ja GLXi.


title: Toyota Vios

text: Thaimaan markkinoilla on myytävänä myös turboahtimella varustettu erikoismalli Vios Turbo, jossa on ilmanottoaukko konepellissä, korisarja, tiukemmat jouset ja iskunvaimentimet ja 16" kevytmetallivanteet.


title: Toyota Vios

text: Vuonna 2005 Vios sai kasvojenkohotuksen jossa etupuskuri, maski, etu ja takavalot muuttuivat. Myös vanteet ja sisusta muuttuivat.


title: Toyota Vios

text: Moottorivaihtoehdot:


title: Epi

text: Epi (myös "Épi", aikaisemmin "Tasiko" tai "Volcano Island") on saari Shefan maakunnassa Vanuatussa. Sen pinta-ala on 444,91 neliökilometriä ja siellä on vuoden 2009 väestönlaskennan mukaan 5 207 asukasta. Saari on tuliperäinen. Epin korkeimman kohdan Mont Povaren korkeus on 833 m merenpinnasta. Saarella on myös mustia (tuliperäisiä) hiekkarantoja ja kolme pienehköä järveä.


title: Epi

text: Saarella puhutaan lukuisia austronesialaisiin kieliin kuuluvia kieliä: bieria etelässä, maii lounaassa, baki lännessä, bierebo luoteessa, lamenu saaren luoteiskärjessä ja lewo idässä. Kielillä on puhujia muutamasta henkilöstä joihinkin satoihin.


title: Epi

text: Suurin osa saarella asuvista ihmisistä saa elantonsa maataloudesta. Aikaisemmin saarella oli paljon suuria tiloja, joissa tuotettiin kookospähkinöitä ja kopraa. Nykyään tilat ovat pienempiä, paitsi suuret plantaasit Valesdirissä, jossa tuotetaan kopraa, pihvilihaa ja kavajuurta. Pienemmillä tiloilla tuotetaan pääasiassa maapähkinöitä ja kavajuurta. Myös kalastus on tärkeä elinkeino.


title: Epi

text: Saarella on kaksi lentokenttää, Lamens Bayssa ja Valesdirissä. Saarelle pääsee myös laivalla. Saarella on teitä, mutta autoja on vain muutama.


title: Merikartta

text: Merikartta eli merikortti (< ) on kartta, jossa kuvataan meri- ja vesialueiden pohjanmuodot sekä rantaviivat. Mittakaavasta riippuen siihen voi olla yksityiskohtaisesti merkittynä syvyystietojen lisäksi muun muassa rannikon ja saarten pinnanmuodot, vesiväylät, satamat, merenpohjan luontaiset esteet, kuten karikot ja matalikot, rantaviivan yksityiskohdat, merenkululle vaaralliset kohteet, kuten hylyt, luonnolliset sekä ihmisen rakentamat navigoinnin apuna käytettävät kohteet, kuten majakat, tunnusmajakat, loistolaitteet, viitat, väyläohjauslaitteet ja kummelit. Lisäksi karttaan voi olla merkittynä merivirrat ja niiden voimakkuudet sekä poikkeamat Maan magneettikentästä.


title: Merikartta

text: Merikartat ovat välttämättömiä navigoinnin apuvälineitä, ja useissa valtioissa painettu merikartta on määrätty alusten pakolliseksi varusteeksi.


title: Merikartta

text: Maantieteelliset koordinaatit ilmoitetaan nykyään merikartoissa yleensä WGS 84 -järjestelmän mukaan. Karttaprojektiona on tyypillisesti Mercatorin projektio, jossa pituuspiirit ovat kartalla pystysuoria ja leveyspiirit vaakasuoria. Tosipohjoinen on tällöin kartassa suoraan ylöspäin. Toisinaan käytetään gnomonista projektiota.


title: Merikartta

text: Magneettisen pohjoissuunnan poikkeama tosipohjoisesta eli eranto vaihtelee eri puolilla maapalloa. Karttalehden esittämän alueen eranto ilmoitetaan merikartassa numeerisesti ja usein myös kompassiruusulla.


title: Merikartta

text: Merikartassa käytettävät symbolit antavat yksityiskohtaista tietoa meren pohjasta, vedenalaisista kareista, merimerkeistä tai maamerkeistä merenkulkijalle. Toiset symbolit näyttävät tietoa poijujen, valojen, majakoiden, rannikon ja maaston muodon rakenteista, joita voidaan käyttää apuna sijainnin määrittämisessä.


title: Merikartta

text: Värejä merikartoissa käytetään osoittamaan eroja meren ja kuivan maan välillä, vuorovedenveden ja merenpohjan välillä, joka on aina vedenalainen ja osoittamaan veden syvyyttä.


title: Merikartta

text: Syvyydet, jotka on luodattu, näytetään kartalla numeroina. Syvyydet on merkitty yleisimmin metreinä. Joskus vanhemmissa kartoissa, kuten Yhdysvaltain hallituksen julkaisemissa, käytetään myös mittayksikkönä jalkaa tai sylimittaa. Värilliset alueet merikartassa varoittavat matalista vesistä tai vaarallisista vedenalaisista esteistä, karikoista, hylyistä jne.


title: Merikartta

text: Vuorovedenveden nopeudet ja muut vahvat virtaukset osoitetaan erikoiskarttamerkeillä. Vuoroveden muutokset saatetaan näyttää kartoilla vuorovesivesitaulukkoina, jotka näyttävät vuoroveden nopeuden ja suunnan vuoroveden jokaisena tuntina.


title: Merikartta

text: Eri maiden karttalaitokset julkaisevat merikarttojen ohella myös teosta, jonka nimi on INT 1 (tai Kartta 1, missä sana "Kartta" on sillä kielellä, jolla teos on julkaistu, esim. ). Siinä on kuvattu kaikki merikartoilla käytetyt symbolit ja käsitteet.


title: Merikartta

text: Merikartat perustuvat muun muassa hydrograafisiin tutkimuksiin. Syvyyksiä on eri aikakausina mitattu eri menetelmin. Nykyisin käytetään pääosin kaikuluotausta.


title: Merikartta

text: Merikartta voi myös olla sähköisessä muodossa, jolla voidaan tietyin edellytyksin korvata laivoilla käytetyt paperiset merikartat. Jotta alus voi purjehtia pelkillä elektronisilla merikartoilla, sillä täytyy olla hyväksytty ja varmennettu ECDIS-laite (), jossa käytetään virallisia ENC-karttoja (). ECDIS-laitteen varmennus tapahtuu käytännössä kahdentamalla koko aluksen ECDIS-järjestelmä. Elektronisen kartta-aineiston täytyy tällöin olla virallisen merikarttalaitoksen tuottamaa. Suomessa sellaista aineistoa Suomen alueelta tuottaa Liikennevirasto.


title: Elina Brotherus

text: Elina Anneli Brotherus (s. 29. huhtikuuta 1972 Helsinki) on valokuvaaja ja videotaiteilija. Hän on eräs kansainvälisen läpimurron tehneistä suomalaisista nykyvalokuvaajista.


title: Elina Brotherus

text: Brotherus valmistui maisteriksi Helsingin yliopistosta pääaineenaan analyyttinen kemia vuonna 1997. Kaksi vuotta aiemmin hän oli myös aloittanut valokuvaustaiteen opinnot Taideteollisen korkeakoulussa, josta valmistui maisteriksi vuonna 2000.


title: Elina Brotherus

text: Brotherus on pitänyt vuodesta 1997 lähtien lukuisia yksityis- ja yhteisnäyttelyitä Euroopassa, Pohjois-Amerikassa ja Aasiassa. Hänet on palkittu lukuisilla suomalaisilla ja kansainvälisillä valokuvapalkinnoilla, muun muassa Fotofinlandialla vuonna 2000 ja Carnegie Art Awardin nuoren taiteilijan palkinnolla vuonna 2003. Hän sai vuoden 2008 valokuvataiteen valtionpalkinnon. Vuonna 2012 Brotherukselle myönnettiin Pro Finlandia -mitali.


title: Elina Brotherus

text: Brotherus on julkaissut muun muassa valokuvateokset "Decisive Days" (2002) ja "The New Painting" (2005). Hän teki Helsingin kaupungin tilaaman apulaiskaupunginjohtaja Pekka Saurin valokuvamuotokuvan, jonka hinta aiheutti kohua loppuvuodesta 2004. Brotherus on kuvannut yhdessä Kira Gluschkoffin kanssa molempien signeeraamat kuvat näyttelyyn "What if?", joka oli esillä Pick Me -galleriassa Helsinki Photography -biennaalin yhteydessä.


title: Elina Brotherus

text: Vuonna 2015 Brotherukselta ilmestyi taiteilijakirja "12 ans apres / 12 vuotta myöhemmin / 12 years later", johon Riikka Ala-Harja kirjoitti novellin "10 vuotta myöhemmin".


title: Elina Brotherus

text: Alkuvuodesta 2017 Brotheruksen tuotannosta oli esillä laaja takautuva näyttely Turun taidemuseossa. Loppuvuodesta Brotheruksen töitä oli näytteillä yksityisnäyttelyssä Pariisin Pompidou-keskuksessa, mikä oli Brotheruksen saama palkinto ranskalaisen rahapeliyhtiö PMU:n Carte Blanche -valokuvakilpailussa. Pariisista työt tulivat tammikuussa 2018 näytteille Helsingin Galleria Heinoon.


title: Elina Brotherus

text: Kemian gradun valmistuttua Brotherus saattoi luopua tiukasta tieteellisestä ajattelusta. Tämä aiheutti ”valtavan luovuuden purskahduksen”. Hänen ensimmäiset näyttelyihin asti päätyneet työnsä ovat peräisin tältä ajalta. Brotheruksen varhaiset työt käsittelivät henkilökohtaisia kokemuksia, rakkautta ja sen puutetta. 1990-luvun lopulta lähtien hän on keskittynyt ihmisen esittämiseen maisemassa sekä mallin ja taiteilijan suhteen pohdintaan. Sarja "The New Painting" tarkastelee geometristen maisemien ja figuuritutkielmien kautta valokuvauksen suhdetta taidehistoriaan ja klassisen maalaustaiteen ikonografiaan. Sarjasta "12 ans après" lähtien Brotherus on palannut omaelämäkerrallisiin teemoihin. Hänen tuorein valokuvateoksensa "Carpe Fucking Diem" käsittelee lapsettomuutta. Brotherus esiintyy itse suurimmassa osassa valokuvistaan. Hän kuvaa usein alastonta vartaloa ja tutkii kuvissaan tarkasti ihmisen tunnemaisemaa.


title: Elina Brotherus

text: Elina Brotherus asuu ja työskentelee sekä Suomessa että Ranskassa. Hänen elämänkumppaninsa on kuvataiteilija Lauri Astala.Lähde:


title: Garth Snow

text: Garth Snow (s. 28. heinäkuuta 1969, Wrentham, Massachusetts) on yhdysvaltalainen entinen jääkiekkomaalivahti. Hän toimii tällä hetkellä NHL-seura New York Islandersin toimitusjohtajana.


title: Garth Snow

text: Vuonna 1987 Quebec Nordiquesin toimesta NHL:ään varattu (numerolla 114 kierroksella kuusi) Snow pelasi ammattilaisuraansa edeltävinä vuosina Mainen yliopiston kiekkojoukkueen maalilla. Hän oli voittamassa Mainen joukkueessa kolmea Hockey Eastin mestaruutta, joista kahta ykkösvahtina, ja vuonna 1993 hän oli johdattamassa Mainea NCAA:n mestaruuteen joukkuetovereinaan muun muassa Paul Kariya ja Ferraron veljekset Chris ja Peter. Hänet nimettiin kahdesti, vuosina 1992 ja 1993, Hockey Eastin toiseen tähdistökenttään ja vuonna 1993 hänet nimettiin NCAA:n mestaruusturnauksen tähdistöön.


title: Garth Snow

text: Snow'n ensimmäinen ammattilaiskausi kului osaksi Nordiquesin farmiseurassa Cornwall Acesissa AHL:ssä, osaksi Nordiquesin riveissä NHL:ssä ja osaksi Yhdysvaltain jääkiekkomaajoukkueessa. Hän pääsi pelaamaan kaudella 1993–94 viidessä NHL:n runkosarjaottelussa torjuen kiekkoja prosentilla 87,4. Seuraavan kauden hän pelasi pääasiassa Acesin riveissä AHL:ssä, NHL-otteluja hänelle kertyi runkosarjassa vain kaksi ja pudotuspeleissä yksi. Pysyvästi NHL:ään Snow nousi kaudella 1995–96 Philadelphia Flyersin riveissä; ennen kauden alkua Colorado Avalanche (Nordiques siirtyi Denveriin edellisen kauden päätyttyä) oli kaupannut hänen pelaajaoikeutensa Flyersille vaihdossa kahteen varausvuoroon. Hän pelasi Flyersissa vajaan kolmen kauden aikana yhteensä 90 runkosarjaottelua ja 13 pudotuspeliottelua. Hän toimi pääasiassa seuran kakkosvahtina Ron Hextallin takana, mutta kevään 1997 pudotuspeleissä hän sai enemmän vastuuta ja oli osaltaan johdattamassa Flyersia Stanley Cupin loppuotteluihin, joissa Detroit Red Wings oli kuitenkin vahvempi suoraan voitoin 4–0; Snow pelasi vuoden 1997 pudotuspeleissä Flyersin maalilla 12:ssa ottelussa ja Hextall kahdeksassa. Flyers-vuosiensa parhaan torjuntaprosentin hän saavutti kaudella 1996–97, jolla hän pelasi 35 runkosarjaottelua torjuntaprosentilla 90,3.


title: Garth Snow

text: Maaliskuussa 1998, ennen NHL:n siirtorajan umpeutumista, Flyers kauppasi Snow'n Vancouver Canucksiin vaihdossa Sean Burkeen. Snow sai Canucksissa ykkösmaalivahdin aseman kaudeksi 1998–99, jolla hän edusti Vancouveria yhteensä 65:ssä NHL:n runkosarjaottelussa torjuntaprosentilla 90 ja päästettyjen maalien keskiarvolla 2,93. Seuraavalla kaudella Canucksilla ei ollut selkeää ykkösvahtia, Snow'lle kertyi otteluja yhteensä 32 ja Félix Potvinille 34. Canucks-pestinsä päättymisen jälkeen Snow teki syksyllä 2000 sopimuksen Pittsburgh Penguinsin kanssa, jossa pelasi vain yhden kauden. Kesällä 2001 hän siirtyi vapaana pelaajana New York Islandersiin, jossa pelasi viimeiset neljä NHL-kauttaan. Ensimmäisillä kahdella Islanders-kaudellaan hän jakoi torjuntavastuun pääasiassa Chris Osgoodin kanssa ja kahdella jälkimmäisellä Rick DiPietron kanssa. Tilastojen perusteella hänen Islanders-vuosiensa ja samalla koko NHL-uransa paras kausi oli kausi 2002–2003, jolla hän pelasi yhteensä 43 runkosarjaottelua torjuntaprosentilla 91,8 ja päästettyjen maalien keskiarvolla 2,31. NHL-kauden peruunnuttua työsulun vuoksi, hän pelasi myös vuoden SKA Pietarin riveissä Venäjällä.


title: Garth Snow

text: Snow päätti pelaajauransa kauden 2005–2006 jälkeen siirryttyään heinäkuussa 2006 New York Islandersin GM:ksi tehtävässä vain runsaan kuukauden toimineen Neil Smithin tilalle. Snow pelasi NHL-urallaan yhteensä 368 runkosarjaottelua ja 20 pudotuspeliottelua.


title: Garth Snow

text: Snow edusti urallaan maataan kaksissa lajin aikuisten arvokisoissa, Lillehammerin olympialaisten kiekkoturnauksessa vuonna 1994 ja Sveitsissä vuonna 1998 järjestetyissä MM-kilpailuissa. Hänelle kertyi molemmissa turnauksissa viisi ottelua.


title: Alfa Romeo 8C

text: Alfa Romeo 8C on Alfa Romeon vuosina 1931–1939 valmistama urheiluauto.


title: Alfa Romeo 8C

text: Alkuperäisen 8C:n nimi tulee auton suorasta kahdeksansylinterisestä moottorista. Vittorio Janon suunnittelema auto oli Alfa Romeon malliston lippulaiva koko 30-luvun ajan.


title: Alfa Romeo 8C

text: Ensimmäinen 8C-malli oli 2300, jonka nimi perustuu 2,3-litraiseen moottoriin. Lyhytakselivälinen versio tästä autosta voitti Targa Florio -kilpailun Sisiliassa, mutta vasta Italian Grand Prix'n voitto Monzassa antoi autolle lempinimen Monza.


title: Alfa Romeo 8C

text: Remmiahdettu 2600 versio DOHC rivi 8 -moottorista, joka oli myös Janon suunnittelema, esiteltiin myöhemmin ja tämä moottori kiihdytti auton 0–97 km/h nopeuteen seitsemässä sekunnissa ja auton huippunopeudeksi saatiin jopa 217 km/h.


title: PCO

text: PCO tarkoittaa, että munasarjoissa on monta kystaa. Se ei ole sama asia kuin PCOS eli munasarjojen monirakkulaoireyhtymä mutta voi aiheuttaa sen. Monirakkulaisuuden alkusyy on usein se, että aivolisäkkeestä erittyy liikaa LH-hormonia eli lutropiinia.


title: Toyota Probox

text: Toyota Probox on Toyotan vuodesta 2002 lähtien Japanin markkinoille valmistama pieni tila-auto. Probox on saatavana sekä etuvetoisena että nelivetoisena.


title: Toyota Probox

text: Probox on rakennettu samalle alustalle Toyota Yariksen kanssa.


title: Toyota Probox

text: Tyyppinumerot:


title: Toyota Probox

text: Moottorivaihtoehdot:


title: Alkman

text: Alkman (, 600-luku eaa.) oli kreikkalainen runoilija. Hän oli mahdollisesti kotoisin Sardeksesta, mutta eli myöhemmin Spartassa. Häntä pidetään kuorolyriikan perustajana. Hellenistisenä aikana hänet luettiin yhdeksi yhdeksästä lyyrisestä runoilijasta.


title: Alkman

text: Alkmanin kerrotaan kirjoittaneen kuusi kirjaa, jotka sisälsivät n. 50–60 runoa. Ne olivat todennäköisesti kadonneet jo keskiajalle tultaessa, ja aina 1800-luvun puoliväliin asti hänen tuotannostaan tunnettiin vain joitakin lyhyitä katkelmia, jotka olivat säilyneet lainauksina muiden kirjailijoiden teoksissa. Sen jälkeen tehtyjen papyruslöytöjen ansiosta nykyään tunnetaan muun muassa 101 säettä eräästä Alkmanin kirjoittamasta "partheneionista" eli naimattomien nuorten naisten esittämästä kuorolaulusta.


title: Alessandria

text: Alessandria on kaupunki Luoteis-Italiassa Piemontessa 55 kilometriä Torinosta. Se on Alessandrian maakunnan pääkaupunki. Asukkaita siellä on runsaat 90 000.


title: Alessandria

text: Alessandria sijaitsee Tanarojoen varressa, ja se on tärkeä rautateiden risteysasema. Se on saanut nimensä vuonna 1168 paavi Aleksanteri III:n mukaan.


title: Volkswagen Apollo

text: Volkswagen Apollo on Volkswagenin ja Fordin yhteistyössä Brasiliassa Autoventurin tehtaalla valmistama automalli. Se on käytännössä sama auto kuin Ford Verona, eli kaksiovinen Ford Orionin sedan-versio. Apollon syrjäytti vuonna 1992 Volkswagenin mallistossa Volkswagen Pointer. Apolloa valmistettiin vuosina 1990–1992.


title: Roni Porokara

text: Roni Porokara (s. 12. joulukuuta 1983 Helsinki) on suomalainen entinen jalkapalloilija. Hän oli pelipaikaltaan vasen laitahyökkääjä.


title: Roni Porokara

text: Porokara on aiemmin edustanut seuratasolla Pallo-Poikia, PK-35:ä, FinnPaa, FC Jokereita, FC Hämeenlinnaa ja FC Honkaa.


title: Roni Porokara

text: Kaudella 2006 Porokara oli yksi nousijajoukkue FC Hongan avainpelaajista. Hän onnistui myös tilastollisesti harvinaisessa tempussa pelattuaan kauden jokaisen ottelun alusta loppuun ainoana Hongan pelaajista. Erinomaisen kauden päätteeksi Porokara valittiin Veikkausliigan All Stars-joukkueeseen.


title: Roni Porokara

text: Porokara siirtyi marraskuussa 2010 Örebrosta belgialaiseen Germinal Beerschotiin monivuotisella sopimuksella. Elokuussa 2012 hän siirtyi Israelin pääsarjan Ironi Kiryat Shmonaan, jota edusti tammikuuhun 2013 asti. Juutalaistaustansa johdosta Porokaraa ei laskettu ulkomaalaiskiintiöön Israelissa pelatssaan. Huhtikuussa 2013 hän palasi Hongan riveihin.


title: Roni Porokara

text: Ensimmäisen A-maaottelunsa Porokara pelasi 25. toukokuuta 2006 Ruotsia vastaan. Kyseisessä harjoitusottelussa Porokara vaihdettiin kentälle vain minuutti ennen varsinaisen peliajan päättymistä. Porokara sai toisen maaottelunsa tililleen 6. helmikuuta 2008 Kyproksessa pelatussa ottelussa Kreikkaa vastaan.


title: Roni Porokara

text:
Marraskuussa 2006 Porokara valittiin Suomen haastajamaajoukkueeseen Vietnamissa järjestettyyn BV Cupiin. Porokara viimeisteli kolmessa ottelussa neljä maalia ja hänet valittiin turnauksen parhaaksi pelaajaksi.
Henkilökohtaiset palkinnot


title: Daniel (nimi)

text: Daniel on miehen etunimi. Se on alkujaan heprealainen nimi ja tarkoittaa ”Jumala on minun tuomarini”. Raamatussa on kaksi Daniel-nimistä henkilöhahmoa, joista yhdestä kertoo Danielin kirja.


title: Daniel (nimi)

text: Nimi Daniel on käytössä monissa maissa kuten Saksassa, Tanskassa, englanninkielisissä maissa, Ranskassa, Unkarissa, espanjankielisissä maissa, Venäjällä, Puolassa, Kroatiassa, Norjassa, Ruotsissa ja Suomessa. Suomessa siitä on käytössä myös muunnelma Taneli.


title: Daniel (nimi)

text: Danielille rinnakkaisia naisennimiä ovat esimerkiksi Daniela (Daniella), Danielle (Danièle) ja Dana. Italiassa Daniele on miehen nimi. Nimen Daniel yleisin lyhenne on Dan, muita lyhenteitä eri kielissä ovat Dani, Dany ja Danny.


title: Daniel (nimi)

text: Suomessa nimi Daniel oli Väestörekisterikeskuksen tietojen mukaan annettu vuoden 2009 loppuun mennessä 12 304 miehelle sekä muutamalle naiselle.


title: Daniel (nimi)

text: Danielin nimipäivää vietetään suomalaisen kalenterin mukaan 11. joulukuuta. Daniel jakaa nimipäivän Tatun ja Tanelin kanssa. Päivä on alkujaan Daniel Styliitan muistopäivä.


title: Libanonin politiikka

text: Libanon on parlamentaarinen demokratia, jonka poliittisen järjestelmän erikoisuutena on uskonnollis-etninen kiintiöjärjestelmä. Maan presidentin pitää olla maroniittikristitty, pääministerin sunnimuslimi ja parlamentin puhemiehen šiiamuslimi.


title: Libanonin politiikka

text: Libanonissa toimii useita kymmeniä poliittisia puolueita ja järjestöjä. Politiikka ei kuitenkaan ole perinteisesti ollut yhtä puoluekeskeistä kuin esimerkiksi useimmissa Euroopan maissa. Erilaiset väliaikaiset liittoumat ja poliittiset johtohenkilöt näyttelevät usein suurempaa osaa kuin puoluekoneistot. Vuodesta 2005 alkaen Libanonissa on kuitenkin ollut kaksi vahvaa poliittista ryhmittymää, syyriavastainen, länsimielinen, hallitusta johtava Maaliskuun 14. päivän liitto ja oppositiossa oleva, syyriamielinen Maaliskuun 8. päivän liitto.


title: Libanonin politiikka

text: Maaliskuun 14. päivän liiton muodostavat (parlamenttipaikat puolueen jälkeen):Maaliskuun 8. päivän liiton muodostavat (parlamenttipaikat puolueen jälkeen):Parlamenttipaikat on jaettu uskonnollis-etnisten ryhmien välillä seuraavasti:


title: Libanonin politiikka

text: Kristityt yhteensä 64


title: Libanonin politiikka

text: Muslimit yhteensä 64


title: Libanonin politiikka

text: Kaikkiaan parlamentissa on periaatteessa 128 edustajaa. Uskonnollisesta jaosta huolimatta äänioikeus on yhtäläinen. Kunkin vaalipiirin edustajan on oltava määrättyyn ryhmään kuuluva, mutta kaikki vaalipiirin äänioikeutetut uskontoon katsomatta saavat osallistua vaaliin.


title: Libanonin politiikka

text:
Vuoden 2005 parlamenttivaalit käytiin "Setrivallankumouksen" jälkitunnelmissa.
Kolme tärkeintä yhteenliittymää olivat:Paikat jakautuivat seuraavasti:


title: Libanonin politiikka

text: Myöhemmin Aounin liittouma liittoutui Hizbollahin ja Amalin kanssa.


title: Volkswagen Basistransporter

text: Volkswagen EA489 Basistransporter on yksi Volkswagenin harvinaisimmista automalleista. Basistransporter on hyvin pieni etumoottorinen etuvetoinen avolava. Basistransporteria valmistettiin vain 2 600 kappaletta osina Hannoverissa, Saksassa ja Meksikossa vuosina 1975–1979.


title: Volkswagen Basistransporter

text: Basistransporterit koottiin Australiassa, Uudessa-Seelannissa, Papua-Uudessa-Guineassa, Filippiineillä, Pakistanissa, Indonesiassa, Turkissa ja Meksikossa.


title: Volkswagen Basistransporter

text: Turkissa Basistransproteria myytiin nimellä EA489, Indonesiassa nimellä Mitra ja Meksikossa nimellä Hormiga. Vuosina 1975–1976 Suomessa valmistettiin Basistransporteriin pohjautuvia Teijo-avolavapakettiautoja.


title: Volkswagen Basistransporter

text: Basistransporterin moottori on 1,5-litrainen bokseri-OHV, joka tuottaa tehoa 46 hv @ 4000 rpm ja antaa auton huippunopeudeksi 85 km/h.


title: Lotta Lehtikari

text: Lotta Elisa Lehtikari (s. 16. lokakuuta 1974 Kouvola) on suomalainen näyttelijä. Hän on näytellyt muun muassa televisiosarjoissa "Isänmaan toivot", "Tahdon asia", "Uudisraivaaja", "Karjalan kunnailla" ja "Helsingin herra". Lehtikari aloitti uransa Kouvolan teatterissa lukiolaisena 1990-luvun alussa. Hän on valmistunut teatteritaiteen maisteriksi Teatterikorkeakoulusta vuonna 2000.


title: Lotta Lehtikari

text: Yksi Lehtikarin muistetuimpia rooleja on "Kotikatu"-sarjan Mimmi, joka kuoli yllättäen odottaessaan kaksosia miehelleen, Ville Keskilän esittämälle Teemulle.


title: Lotta Lehtikari

text: Hän on näytellyt elokuvien ja televisiosarjojen lisäksi muun muassa Q-teatterissa, Helsingin Kaupunginteatterissa, Ryhmäteatterissa ja Teatteri Takomossa.


title: Lotta Lehtikari

text: Vuonna 2013 Lehtikari nimitettiin pääkaupunkiseudulla järjestettävän nuorten teatteritapahtuma Loistefestarin taiteelliseksi johtajaksi.


title: Klavdija Plotnikova

text: Klavdija Zaharovna Plotnikova (, s. noin 1895 Abalakovo, k. 1989) oli viimeinen kamassia äidinkielenään puhunut henkilö. Hänen isänsä oli venäläinen Zahar Perov ja hänen äitinsä kamassi Afanasija. Äidin sukunimi on tuntematon. Plotnikova on vanhempineen numerolla 14 suomalaisen kielitieteilijän Kai Donnerin laatimassa Abalakovon kamassiperheiden luettelossa.


title: Klavdija Plotnikova

text: Plotnikova ei puhunut kamassia noin vuoden 1950 jälkeen, koska hänellä ei ollut enää kamassia taitavia tuttavia. Siitä huolimatta hänen kamassintaitonsa oli erittäin hyvä, ja hän oli suureksi hyödyksi kielentutkijoille koko loppuelämänsä ajan. Plotnikova puhui myös sujuvaa venäjää, jonka taidon hän oli oppinut jo varhain lapsuudessaan. Kamassintaitoisten vähetessä venäjästä tuli lopulta hänen ainoa kielensä, jolla hän pystyi keskustelemaan muiden ihmisten kanssa. Venäjä vaikutti vahvasti hänen puhumaansa kamassiin. Erityisesti ääntämyksessä, sanastossa ja lauserakenteessa näkyi venäjästä tulleita piirteitä. Sen sijaan kamassin morfologinen rakenne oli säilynyt pääosin ennallaan. Venäjän vaikutus ilmeni erityisesti rakenteen ja sanaston köyhtymisenä: monet morfologiset muodot ja syntaktiset rakenteet olivat jääneet pois käytöstä, ja sanavarasto oli pienentynyt suhteellisen paljon.


title: Suomen asema

text: Suomen asema () on yksi Pietarin kaupungin viidestä suuresta matkustajarautatieasemasta. Se sijaitsee Leninin aukiolla Nevan pohjoisrannalla kaupungin keskustan tuntumassa.


title: Suomen asema

text: Suomen asemalta liikennöivät Karjalankannaksen paikallisjunat sekä pikajunat Viipuriin ja Käkisalmeen. Suomen asema on saanut nimensä siitä, että se on Venäjän ja Suomen (Pietarin ja Helsingin) välisen kansainvälisen matkustajaliikenteen pääteasema. Alun perin se oli Suomen Valtionrautateiden liikennöimä ja omistama asema vuoteen 1920, jolloin se ratapohjineen Suomen rajalta Pietariin luovutettiin Tarton rauhansopimuksessa Neuvosto-Venäjälle. Vuodesta 2010 reitillä lähtien on liikennöinyt Allegro-suurnopeusjuna, joka taittaa matkan 3 tunnissa ja 27 minuutissa, kun Pasilan aseman pysähdykset karsittiin maaliskuun 2016 lopulla.


title: Suomen asema

text: Asema valmistui vuonna 1870 Riihimäki–Pietari-radan pääteasemaksi. Alkuperäisen asemarakennuksen on suunnitellut arkkitehti Pjotr Kupinski. Alun perin rakennuksessa oli erilliset tilat keisarin perheen käyttöön.


title: Suomen asema

text: Vuosina 1955–1960 rakennettu uusi asemarakennus otettiin käyttöön 4. kesäkuuta 1960. Monumentaalinen, selkeä ja lakoninen rakennus edustaa Stalinin kuoleman jälkeistä funktionalismia, jossa on palattu 1930-luvun modernisoituihin uusklassisiin muotoihin. Nevalle avautuvaa pääjulkisivua hallitsee lasitettujen syvennysten leikkaama yksinkertainen pylväikkö. Syvennysten yläosaa koristavat vallakumoustapahtumia esittävät veistosryhmät. Pietarin perinteistä arkkitehtuuria heijastaa terävään huippuun päättyvä lasitettu kellotorni.


title: Suomen asema

text: Aseman länsisiipeen on sisällytetty osa vanhasta asemarakennuksesta. Länsisiivessä on myös Ploštšad Lenina -metroaseman sisäänkäynti. Metroaseman toinen sisäänkäynti avautuu Botkininkadulle, jolla sijaitsee Suomen rautatien työntekijöitä varten vuosina 1907–1908 rakennettu, Frithiof Mieritzin ja Ivan Gerasimovin suunnittelema jugendtyylinen asuinkompleksi (Botkininkatu 1). Vanhemmat, insinööri Aleksandr Gešvendin 1880-luvulla rakentamat rautatieläisten asuintalot sijaitsevat aseman itäpuolella (Komsomolinkatu 35).


title: Suomen asema

text: Suomen rautatieasema on yksi lokakuun vallankumouksen muistomerkeistä. Vladimir Lenin saapui junalla asemalle 16. huhtikuuta 1917 (vanhan ajanlaskun mukaan 3. huhtikuuta) aloittaakseen Venäjällä kommunistisen vallankumouksen. Leninin vastaanottajilleen panssariauton katolta pitämän puheen muistoksi vanhan asemarakennuksen luokse pystytettiin vuonna 1926 kuvanveistäjä Sergei Jevsejevin sekä arkkitehtien Vladimir Štšukon ja Vladimir Hellfreichin suunnittelema muistomerkki. Nykyään se sijaitsee aseman ja Nevan välille toisen maailmansodan jälkeen raivatun aukion keskellä. Asemalaiturille rakennettuun lasipaviljonkiin on asetettu näytteille Leninin Venäjälle lokakuussa 1917 tuoneen junan höyryveturi nro 293, jonka Suomen valtio lahjoitti Neuvostoliitolle vuonna 1957.


title: Suomen asema

text: Leningradin piirityksen aikana Suomen asema oli ainoa käytössä ollut rautatieasema kaupungin alueella. Ensimmäinen elintarvikejuna saapui sinne 7. helmikuuta 1943. Piiritettyä kaupunkia huoltaneesta elämän tiestä muistuttaa museoveturin viereen vuonna 1973 pystytetty kilometripylväs.


title: Suomen asema

text: Asemalla oli alkuvuosikymmeninä runsaslukuinen suomalainen henkilökunta.


title: Volkswagen RT05

text: Volkswagen RT05 (Race Touareg) on Volkswagenin kehittämä kilpa-auto aavikkoralleihin. Se osallistui ensimmäisiin aavikkokilpailuhin 2005 vuoden lopulla ja pääkoitos oli 2006 vuoden Dakar-ralli. Seuraavaan Darkar-ralliin kehitettiin Volkswagen Race Touareg 2.


title: Volkswagen RT05

text: Moottori:


title: Volkswagen RT05

text: Voimansiirto:


title: Volkswagen RT05

text: Runko:


title: Volkswagen RT05

text: Mitat:


title: Paula Björkqvist

text: Paula Annikki Björkqvist (3. tammikuuta 1975 – 18. heinäkuuta 2006) oli suomalainen keskustalainen paikallispoliitikko. Jämsän kunnallispolitiikassa vaikuttanut Björkqvist joutui raa'asti surmatuksi. Murhasta tuomittiin aviomies Jarmo Björkqvist.


title: Paula Björkqvist

text: Ylioppilaaksi valmistumisensa jälkeen Björkqvist työskenteli hieman yli vuoden ajan apteekissa ja lähti tämän jälkeen opiskelemaan farmasiaa Kuopion yliopistoon, jossa suoritti farmaseutin tutkinnon vuonna 1998. Valmistumisensa jälkeen hän oli töissä farmaseuttina Jämsän Apteekissa.


title: Paula Björkqvist

text: Jämsän kunnallisvaalien ääniharava Björkqvist toimi muun muassa kaupunginvaltuuston puheenjohtajana. Nuoren poliitikon uran sanottiin olleen nousujohteinen, ja Björkqvist ehtikin valmistautua jo vuoden 2007 eduskuntavaaleihin, mutta varhainen kuolema keskeytti kampanjoinnin.


title: Paula Björkqvist

text: Björkqvistillä oli puheenjohtajuuden lisäksi myös muita luottamustoimia. Hän oli muun muassa Keski-Suomen sairaanhoitopiirin hallituksen jäsen sekä Keski-Suomen maakuntavaltuuston jäsen.


title: Paula Björkqvist

text: Paula Björkqvist oli saanut aamuyöllä 18. heinäkuuta 69 veitseniskua, joista koituneisiin vammoihin hän menehtyi. Edellisenä iltana oli vietetty pariskunnan tyttären kaksivuotissyntymäpäivää. Poliisit hälytti naapurissa asunut pariskunta, joka oli neljältä aamulla havahtunut uhrin avunhuutoihin ja pikkutytön kirkumiseen.


title: Paula Björkqvist

text: Jarmo Björkqvist ilmoitti aluksi, ettei muista tapahtumista mitään. Hän tunnusti huhtikuussa 2007 mielentilatutkimuksen jälkeen viranomaisille, että muistaa tapahtuneesta kaiken, mutta ei pystynyt sitä heti kertomaan. Jarmo Björkqvist kirjoitti myös tunnustuskirjeen.


title: Paula Björkqvist

text: Oikeudenkäynti alkoi Jämsän käräjäoikeudessa 12. joulukuuta 2006. Björkqvist sai syytteen murhasta. Kihlakunnansyyttäjä Pentti Hiidenheimo piti tekoa erityisen raakana ja julmana ja vaati syytetylle elinkautista vankeusrangaistusta. Syyttäjä piti todennäköisenä motiivina teolle aviokriisiä. Mielentilatutkimuksessa Brörkvistin todettiin olleen täydessä ymmärryksessä. Johtava kihlakunnansyyttäjä Pentti Hiidenheimo vaati Jarmo Björkqvistille elinkautista rangaistusta murhasta. Jarmo Björkqvist tunnusti tapon, mutta kiisti murhan. Käräjäoikeudessa Paula Björkqvistin äiti vaati Jarmo Björkqvistiltä korvauksia 50 000 ja isä puolestaan 30 000 euroa.


title: Paula Björkqvist

text: Elinkautinen vankeustuomio murhasta luettiin 3. toukokuuta 2007. Uhrin omaiset esittivät hänelle yhteensä 110 000 euron korvausvaatimuksen. Björkqvist tuomittiin maksamaan tyttärelleen 15 000 euroa korvausta kärsimyksistä ja Paula Björkqvistin kummallekin vanhemmalle 7 500 euroa kärsimyksistä.


title: Paula Björkqvist

text: Tapausta käsiteltiin lokakuussa 2007 Vaasan hovioikeudessa. Puolustus vaati rikosnimikkeen muuttamista murhasta tapoksi ja rangaistuksen muuttamista määräaikaiseksi. Vaasan hovioikeus ei muuttanut tuomiota samassa kuussa julistamassaan päätöksessä. Heinäkuussa 2008 korkein oikeus ei myöntänyt Björkqvistille valituslupaa, joten hovioikeuden tuomio jäi voimaan.


title: Paula Björkqvist

text: Useat pariskunnan tunteneet ovat kertoneet, että Jarmo Björkqvistin käytös oli viime aikoina muuttunut ja että hänestä oli tullut entistä väkivaltaisempi. Paula Björkqvist oli äänittänyt kännykällään Jarmo Björkqvistin puhetta ennen surmaa.


title: Paula Björkqvist

text: Laajaa huomiota saanut surmatapaus nosti perheväkivallan jälleen puheenaiheeksi Suomessa.


title: Aleksei Nikolajevitš Romanov

text: Aleksei Nikolajevitš Romanov (; 12. elokuuta 1904 Pietarhovi – 16. heinäkuuta 1918 Jekaterinburg) oli Venäjän viimeisen tsaarin (keisari) Nikolai II:n poika ja kruununperijä. Hänet murhattiin yhdessä perheensä kanssa Ipatjevin kellarissa yöllä 16. heinäkuuta 1918.


title: Aleksei Nikolajevitš Romanov

text: Aleksei oli perheensä nuorin lapsi ja ainoa poika. Hänellä oli neljä vanhempaa sisarta: Olga, Tatjana, Maria ja Anastasia. Hänen isänsä oli Venäjän viimeinen tsaari Nikolai II. Alekseista oli tarkoitus tulla isänsä seuraaja. Aleksein pikkuserkkuja olivat Yrjö VI ja Edvard VIII Iso-Britannian kuningasperheestä.


title: Aleksei Nikolajevitš Romanov

text: Helsingin keisarillisen yliopiston (nykyinen Helsingin yliopisto) kanslerinvirka oli vuodesta 1816 varattu Venäjän kruununperilliselle ja Aleksein synnyttyä vuonna 1904 yliopisto odotti että hänet nimitettäisiin virkaan. Keisari Nikolai ei kuitenkaan enää halunnut suoda suomalaisille sellaista kunnianosoitusta.


title: Aleksei Nikolajevitš Romanov

text: Aleksei eli lyhyen elämän tsaarin hovissa sairastaen hemofiliaa eli verenvuototautia. Hänet kuitenkin paransi useasti mystikko Grigori Rasputin, joka tällä tavoin sai vaikutusvaltaa tsaariin ja tsaarittareen.


title: Aleksei Nikolajevitš Romanov

text: Lokakuun vallankumouksen jälkeen Aleksei murhattiin yhdessä perheensä kanssa yöllä Ipatjevin kellarissa 16. heinäkuuta vuonna 1918. Keisariperheen ruumiit lastattiin Ipatjevin talon pihalla kuorma-auton lavalle vietäväksi hylättyyn kultakaivokseen, johon vainajat oli määrä heittää.


title: Aleksei Nikolajevitš Romanov

text: Verityön jälkeen Jekaterinburgissa liikkui huhuja, että joku lapsista olisi päässyt pakenemaan.